title: Kataisen hallitus

text: Hallitus asettui tekemään ennalta sovitusti puolivälin kehysriihtään 21. maaliskuuta 2013. Taloustilanne oli ennakoitua hieman heikompi ja työmarkkinaratkaisut olivat avoinna. Kehysriihessä päätettiin laskea yhteisöveroa 4,5 prosenttiyksiköllä 20 prosenttiin. Tämän arveltiin antavan mahdollisuuden työllisyyden kohentamiseen ja velkasuhteen kääntämiseen laskuun. Vasemmistoliiton lähteistä ilmoitettiin jo 27.3. että kehysriihen ratkaisujen vaikutuksista on ristiriitaista tietoa sekä varaus, että tilannetta tarkastellaan uudelleen syksyn budjettiriihessä. Kyseessä on ollut puolueen mukaan sen verran vakava tietovaje, ettei puolue olisi hallituksessa ratkaisua hyväksynyt, mikäli vaikutukset olisivat olleet kehysriihen aikana tiedossa. Asia koskee listaamattomien yritysten osinkojärjestelyissä tarkoitetuista porsaanreiistä. Oppositiopuolue Perussuomalaiset kyseenalaisti veroratkaisut ja niistä tiedottamisen tuoreeltaan. Suomen Keskusta olisi puolestaan halunnut useampia verotusportaita osingoille. Puolueen puheenjohtaja Juha Sipilä informoi eräitä ministereitä heti kehyspäätöksen jälkeen tuoreeltaan siitä, että listaamattomien yritysten suuromistajat saavat suuren verohyödyn päätöksestä. Hallitus muutti päätöstä tältä osin sekä holding-yhtiöiden osalta. Vasemmisto olisi jättänyt hallituksen, ellei korjausta olisi tehty.


title: Kataisen hallitus

text: Eduskuntavaaleja seuranneiden hallitusneuvottelujen lopputuloksena kokoomus ja sosialidemokraatit saivat hallitukseen kumpikin kuusi ministeriä. Vasemmistoliitto, vihreät ja RKP saivat kukin kaksi ministeriä ja kristillisdemokraatit yhden, jolloin ministereitä on yhteensä 19. RKP nimesi ministerinsä heti 17.6., kokoomus ja sosialidemokraatit 18.6., vasemmistoliitto 19.6. ja vihreät sekä kristillisdemokraatit 20.6.


title: Kataisen hallitus

text: Ensimmäinen ministerivaihdos tapahtui 5. heinäkuuta 2012, kun Stefan Wallin luopui RKP:n puheenjohtajuudesta ja samalla puolustusministerin tehtävistä. Häntä tehtävissään seurasi europarlamentaarikko Carl Haglund. Ennen eroilmoitusta oli noussut kohu hänen antamastaan poliittisesta ohjauksesta Dragsvikin varuskuntaa koskevassa asiassa. 16. marraskuuta 2012 elinkeinoministeri Jyri Häkämies erosi tehtävistään siirryttyään Elinkeinoelämän keskusliiton toimitusjohtajaksi. Hänen tilalle valittiin kokoomuksen eduskuntaryhmän puheenjohtaja Jan Vapaavuori. Vaalikauden puolessavälissä vuonna 2013, SDP kierrätti ministereitään nostaen Pia Viitasen asunto- ja viestintäministeriksi ja Susanna Huovisen peruspalveluministeriksi. Asunto- ja viestintäministerinä toiminut Krista Kiuru nimitettiin opetusministeriksi.


title: Kataisen hallitus

text: Ministereistä Heidi Hautala, Jari Koskinen ja Carl Haglund eivät olleet hallituskauden aikana kansanedustajia. Hautala ja Haglund toimivat ministeriksi nimittämiseensä saakka Euroopan parlamentin jäsenenä, ja Koskinen toimi Euroopan jälleenrakennus- ja kehityspankin johtokunnan jäsenenä. Myöhemmin Hautala joutui jättämään hallituksen hänen kykynsä asioiden hoitamiseen heikennyttyä. Myöskään uusi valtiovarainministeri Antti Rinne ei ole kansanedustaja.


title: Kataisen hallitus

text: Vasemmistoliiton ministerien jätettyä tehtävänsä kehysriihen vuoksi hallituspuolueet päättivät, ettei uusia ministerejä nimitettäisi, vaan tehtävät jaettiin kokoomuksen ja SDP:n istuville ministereille. Kokoomus myönsi liikenneministerin tehtävät kuntaministeri Henna Virkkuselle. SDP puolestaan jakoi osan ministeritehtävistä uudestaan: Asuntoministeri Pia Viitaselle lisättiin kulttuuri-, urheilu- ja nuorisoasiat sekä omistajaohjaus Veikkauksen osalta. Opetusministeri Krista Kiurulle siirrettiin viestintäasiat ja Susanna Huoviselle tasa-arvoasiat.


title: Kataisen hallitus

text: Toukokuussa 2014 valtiovarainministeri Jutta Urpilainen hävisi SDP:n puoluekokouksessa puheenjohtajavaalit Antti Rinteelle. Puheenjohtajavaihdoksen seurauksena Rinne nimitettiin valtiovarainministeriksi 6. kesäkuuta.


title: Kataisen hallitus

text: Pääministeri Katainen ilmoitti huhtikuussa 2014, ettei jatka kokoomuksen puheenjohtajana kesän puoluekokouksen jälkeen, minkä myötä pääministerin tehtävät siirtyivät puolueen uudelle puheenjohtajalle. Lisäksi ministerit Alexander Stubb, Henna Virkkunen ja Päivi Räsänen ilmoittautuivat ehdolle europarlamenttivaaleissa 2014. Myös Merja Kyllönen asettui ehdolle liikenneministerinä, mutta luopui ministerintehtävistään ennen vaaleja. Virkkunen sekä Stubb valittiin Euroopan parlamenttiin, minkä myötä Virkkunen väistyi ministerin tehtävistään kesällä.


title: Kataisen hallitus

text: Kataisen hallitusta on toistuvasti syytetty päätöksenteon puutteesta ja että se siirsi vaikeita asioita myöhemmäksi. Hallituksen kärkihankkeet kunta- ja sote-uudistus eivät onnistuneet toivotulla tavalla.


title: Kataisen hallitus

text: Vasemmistoliiton Jyrki Yrttiahon ja Markus Mustajärven mielestä hallitusohjelma sisälsi erityisesti EU-tukikysymyksissä sellaisia linjauksia, että hallitukseen osallistuminen oli Vasemmistoliiton periaatteiden vastaista.


title: Kataisen hallitus

text: Oppositiojohtajaksi päätynyt Timo Soini on nimittänyt Kataisen hallitusta hyytelöhallitukseksi ja sen hallitusohjelmaa sillisalaatiksi.


title: Kataisen hallitus

text: Hallitus myi Fortumin omistamat sähköverkot Caruna-nimiselle holdingyhtiölle vaikuttaen että sähkön siirtohinta ei nouse. Sähkön siirtohinnat kuitenkin nousivat 30 prosenttia.


title: Kataisen hallitus

text: Kataisen hallituksen kaudella oppositio jätti yhteensä 17 välikysymystä. Suomen Keskusta laati hallituskauden ensimmäisen välikysymyksen kuntien lähipalveluihin liittyen 16. syyskuuta 2011. Perussuomalaiset eivät yhtyneet välikysymykseen, koska eivät saaneet olla valmistelemassa sen sanamuotoa. Myöhemmin samana vuonna perussuomalaiset esittivät hallitukselle välikysymyksen eurokriisin hoidosta. Välikysymyksessä kysyttiin muun muassa, onko hallitus varautunut euron mahdolliseen hajoamiseen ja hyväksyykö se eduskunnan budjettivallan siirron EU-komissiolle. Perussuomalaiset eivät tarjonneet välikysymystä allekirjoitettavaksi toiselle oppositiopuolueelle keskustalle.


title: Kataisen hallitus

text: Helmikuussa 2012 perussuomalaiset jättivät välikysymyksen puolustusvoimien leikkauksista. Keskusta olisi Kimmo Tiilikaisen halunnut lähteä mukaan välikysymykseen, mutta perussuomalaiset eivät tähän suostuneet, koska keskusta oli aikaisemmin ollut valmis hyväksymään jalkaväkimiinat kieltävän Ottawan sopimuksen. 22. helmikuuta keskusta jätti välikysymyksen hallituksen suunnittelemasta kuntauudistuksesta. Maaliskuussa keskusta jätti hallitukselle välikysymyksen kotihoidon tuen tulevaisuudesta. Välikysymys oli vastaus uutisointiin siitä että hallitus saattaisi kehysriihessä leikata kotihoidon tuen keston kahteen vuoteen.


title: Kataisen hallitus

text: Oppositio jätti ensimmäisen yhteisen välikysymyksen 13. huhtikuuta 2012. Välikysymys koski Suomen vastuiden kasvattamista eurokriisissä ja Suomen AAA-luottoluokituksen turvaamista. Perussuomalaiset jättivät seuraavan välikysymyksen 8. kesäkuuta koskien tulevan EU-huippukokouksen asialistaa. Valtiovarainministeri Jutta Urpilainen vastasi välikysymykseen toteamalla, että huippukokouksen valmistelu oli kesken eikä hallitus voinut ottaa lopullisesti kantaa asioihin.


title: Kataisen hallitus

text: Maaliskuussa 2013 oppositio teki yhteisen välikysymyksen asuntopolitiikasta. Syyskuussa 2013 oppositio teki välikysymyksen kotihoidon tuen muutoksesta, joka opposition mukaan on oikeasti leikkaus. Hallitus suunnittelee kotihoidon tuen kiintiöimistä äidille ja isälle. Jo helmikuussa 2012 kehysriihessä hallitus mietti kotihoidon tuen keston lyhentämistä kolmesta vuodesta kahteen vuoteen, ja tuolloin keskusta teki aiheesta välikysymyksen. Puolueen mukaan hankkeesta vetäydyttiin tuolloin juuri välikysymyksen takia.


title: Kataisen hallitus

text: Helmikuussa 2014 oppositio eli perussuomalaiset, keskusta, vasenryhmä ja Muutos 2011 jätti välikysymyksen hallituksen kuntapolitiikasta. Opposition mukaan uudistuksen sisällöstä on kuulunut ristiriitaista tietoa, ja välikysymyksessä hallituspuolueet voivat selkiyttää linjaansa. Huhtikuussa oppositiopuolueet jättivät yhteisen välikysymyksen hallituksen perhepolitiikasta ja lapsilisien leikkaamisesta.


title: Vapaudenpatsas (Budapest)

text: Szabadság Szobor eli vapaudenpatsas (tai vapautuksen muistomerkki) on muistomerkki Gellértinvuorella Budapestin kaupungissa Unkarissa. Patsas valmistui vuonna 1947. Se rakennettiin Neuvostoliiton voitettua natsi-Saksan toisessa maailmansodassa. Patsas on 14-metrinen pronssinen patsas, joka seisoo 26-metrisen alustan päällä. Korkeutta patsaalla alustan kanssa on 40 metriä. Patsaan on suunnitellut Zsigmond Kisfaludi Strobl.


title: Pettävä varjo

text: Pettävä varjo, myös nimellä Nick ja pettävä varjo ("The Thin Man") on W. S. Van Dyken ohjaama yhdysvaltalainen rikoskomedia vuodelta 1934. Sen pääosissa ovat William Powell ja Myrna Loy heidän toisessa yhteisessä elokuvassaan. Sivuosissa ovat muun muassa Maureen O'Sullivan ja Cesar Romero.


title: Pettävä varjo

text: "Pettävä varjo" perustuu Dashiell Hammettin samannimiseen mysteeriromaaniin, joka ilmestyi 1934 vähän ennen itse elokuvaa. Tarina oletettavasti perustuu Hammettin pitkäaikaiseen suhteeseen näytelmäkirjailija Lillian Hellmaniin. Elokuvan käsikirjoituksen laativat Albert Hackett ja Frances Goodrich. "Pettävä varjo" sai ensi-iltansa kotimaassaan 23. toukokuuta vuonna 1934. Suomen teattereihin se tuli neljä vuotta myöhemmin 27. helmikuuta vuonna 1938. Metro-Goldwyn-Mayer tuotti elokuvan.


title: Pettävä varjo

text: "Pettävä varjo" oli MGM:n kolmanneksi tuottoisin elokuva ilmestymisvuonnaan 1,5 miljoonan dollarin lipputuloillaan. Elokuva sai vuonna 1935 neljä Oscar-ehdokkuutta, muun muassa parhaan elokuvan kategoriassa.


title: Pettävä varjo

text: William Powell ja Myrna Loy näyttelevät elokuvassa aviopari Nick ja Nora Charlesia, jotka ratkovat rikoksia. Nick on kova juomaan ja eläkkeelle jäänyt etsivä ja vaimonsa Nora varakas perijätär. Heillä on koira, karkeakarvainen kettuterrieri Asta.


title: Pettävä varjo

text: Eläkkeelle jäänyt ja alkoholisoitunut etsivä Nick pyydetään takaisin palvelukseen ystävänsä katoamisen takia. Ystävä Clyde Wynant on kadonnut mystisesti juuri kun hänen entinen tyttöystävänsä Julia Wolf on löydetty kuolleena. Wynantista tulee nopeasti pääepäilty, mutta hänen tyttärensä Dorothy ei usko isänsä syyllisyyteen. Nick löytää johtolankoja ja tapaus alkaa selvitä.


title: Pettävä varjo

text: "Pettävän varjon" kuvauksille annettiin aikaa 2-3 viikkoa; ohjaaja W. S. Van Dyke onnistui kuvaamaan elokuvan 12 päivässä (uudelleenotot toukokuussa). Kuvaukset alkoivat 9. huhtikuuta ja budjetti oli 231 000 dollaria. Elokuvan kohtauksia kuvattiin muun muassa Bidwell Mansionissa Kalifornian Chicossa, . Alun perin B-luokan elokuvana pidetty "Pettävä varjo" yllätti kaikki elokuvantekijät suurella menestyksellään: maailmanlaajuinen tuotto oli 1,5 miljoonaa dollaria ilmestymisvuonna.


title: Pettävä varjo

text: "Pettävä varjo" sai ensi-iltansa toukokuussa 1934 vain viisi kuukautta itse kirjan julkaistamisen jälkeen, joka oli tammikuussa 1934.


title: Pettävä varjo

text: Elokuva sai viisi jatko-osaa:


title: Pettävä varjo

text: Vuonna 1997 "Pettävä varjo" valittiin "kulttuurisesti, historiallisesti tai esteettisesti merkittävänä" elokuvana säilytettäväksi Yhdysvaltain kongressin kirjaston National Film Registryssä.


title: Pettävä varjo

text: Vuonna 2000 Yhdysvaltain elokuvainstituutti valitsi elokuvan kaikkien aikojen 32. hauskimmaksi elokuvaksi "100 hauskimman komedian" joukkoon.


title: Pettävä varjo

text: Vuonna 2002 kriitikko Roger Ebert lisäsi "Pettävän varjon" hänen Loistavat elokuvat -listaansa. Ebert kehuu erityisesti William Powellin suoritusta sanoen, että Powell "sopii dialogiin kuin Fred Astaire tanssiin. Hänen suorituksensa on hyvin lystikäs ja vihjaileva, hyvin tietäväinen ja viaton samaan aikaan, että ei ole tuskin väliä mitä hän sanoo."


title: Pettävä varjo

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Pettävä varjo

text: "Pettävä varjo" sovitettiin radiokuunnelmaksi 8. kesäkuuta vuonna 1936 "Lux Radio Theatern" lähetykseen. William Powell ja Myrna Loy uusi roolinsa Nickinä ja Norana.


title: Pettävä varjo

text: Toukokuussa 2011 ilmoitettiin, että Johnny Depp tulee olemaan pääosassa "Pettävän varjon" uusintaversiossa, jonka tulee ohjaamaan Rob Marshall.


title: Pettävä varjo

text: Vuoden 1976 komediaelokuvassa "Murha, murha, päästäkää etsivät irti!" roolihahmot Nick ja Nora Charles muutettiin muotoon Dick ja Dora Charleston, joita näytteli David Niven ja Maggie Smith.


title: Pettävä varjo

text: Vuosina 1979–1984 ABC-kanavan viikoittainen romanttinen etsiväsarja "Hart to Hart" jäljitteli elokuvan keskeistä juonta. Sarjaa tähditti Robert Wagner, Stefanie Powers ja Lionel Stander.


title: Pettävä varjo

text: Animaatioelokuvan "Tapaus Punahilkka" (2005) sammakkoetsivä-hahmo Nicky Flippers perustuu Nick Charlesiin. Nicky Flippersin äänenä toimi David Ogden Stiers.


title: Miravan

text: Miravan on Joseph Wrightin maalaus vuodelta 1772. Sen koko nimi on "Miravan murtaa esi-isiensä haudan auki" (). Wright ei jättänyt muistiinpanoja siitä, mihin taulun aihe perustuu, mutta se on liitetty samaan aikaan ilmestyneeseen persialaisten satujen kokoelmaan. Siinä kerrotaan nuoresta aatelismiehestä nimeltä Miravan, joka huomaa esi-isiensä hautakammion kyljessä laatan, jossa kerrotaan kammion sisältävän ”...suuremman aarteen kuin mitä Kroisoksella milloinkaan oli”. Mies murtautuu kammioon, mutta löytää vain luita ja tomua – ja uuden kaiverruksen, jossa varoitellaan tavoittelemasta maallisia voittoja kuten kultaa.


title: Miravan

text: Maalauksen tyyliä on kuvattu tyyliltään uusgotiikaksi yhdessä luurankoa tutkivaa Demokritosta esittävän työn "Filosofi lampun valossa" kanssa. Dramaattista vaikutelmaa lisäävät pirstaleina oleva ovi ja sisään tulviva kuunvalo. Tämän öljyvärimaalauksen koko on 127×101,6 cm ja se sijaitsee nykyisin Derbyn kaupunginmuseossa.


title: Royal Australian Air Force Memorial

text: Royal Australian Air Force Memorial on muistomerkki Australian kuninkaallisissa ilmavoimissa () palvelleille. Muistomerkki sijaitsee "ANZAC Paradessa" Canberrassa Australiassa. Muistomerkki tilattiin RAAF:n 31. maaliskuuta 1921 tapahtuneen perustamisen 50-vuotisjuhlan kunniaksi. Muistomerkin tekivät Robert Boynes ja Inge King. Muistomerkin paljasti Prinssi Philip, Edinburghin herttua 15. maaliskuuta 1973. Kolme mustaa kirjoituksilla varustettua graniittipaatta lisättiin muistomerkkiin vuonna 2002.


title: Natriumtiosulfaatti

text: Natriumtiosulfaatti eli natriumhyposulfiitti (NaSO) on natrium- ja tiosulfaatti-ionien muodostama epäorgaaninen ioniyhdiste. Ainetta käytetään muun muassa valokuvaus- ja analyyttisenä reagenssina.


title: Natriumtiosulfaatti

text: Natriumtiosulfaattia muodostuu suuria määriä niin kutsuttujen rikkivärien valmistuksen yhteydessä sivutuotteena. Teollisesti sitä voidaan valmistaa myös kuumentamalla natriumsulfiitin ja rikin seosta noin 100 °C lämpötilaan tai natriumsulfidin, rikkidioksidin ja natriumhydroksidin tai natriumkarbonaatin välisellä reaktiolla.


title: Natriumtiosulfaatti

text: Muodostunut natriumtiosulfaatti kiteytyy pentahydraattina NaSO·5HO, josta kidevesi voidaan poistaa varovasti lämmittämällä. Enemmän lämmitettäessä se hajoaa lämpötilasta riippuen natriumsulfaatiksi, natriumsulfidiksi ja rikiksi. Myös happoliuokset hajottavat yhdisteen, jolloin muodostuu rikkiä ja rikkidioksidia


title: Natriumtiosulfaatti

text: Halogeenit hapettavat helposti natriumtiosulfaatin, muun muassa kloori hapettaa sen sulfaatiksi ja jodi natriumtetrationaatiksi. Jälkimmäistä reaktiota käytetään analyyttisessä kemiassa jodometrisissä titrauksissa.


title: Natriumtiosulfaatti

text: Tärkein natriumtiosulfaatin käyttökohde on valokuvauksessa kiinnitekemikaalina. Se reagoi valottumatta jääneen hopeahalogenidin, esimerkiksi hopeabromidin kanssa muodostaen liukoisen bistiosulfaattoargentaatti(I) -kompleksi-ionin. Muita käyttökohteita ovat titraukset analyyttisessä kemiassa, kloorin poistaminen valkaistusta sellusta ja jätevesistä, lämmönvarastointilaitteistoissa sekä erilaisissa prosesseissa apuaineena. Yhdistettä voidaan käyttää myös syanidin aiheuttaman myrkytyksen hoidossa. Rodanaasientsyymi katalysoi tiosulfaatti- ja syanidi-ionien välistä reaktiota, jossa muodostuu vähemmän myrkyllinen ja munuaisten kautta elimistöstä poistuva tiosyanaatti-ioni.


title: Dropbox

text: Dropbox on "Dropbox, Inc." -yhtiön ylläpitämä tiedostojen synkronointisovellus. Sovellus mahdollistaa tiedostojen synkronoinnin useiden eri laitteiden välillä. Tiedostoja on myös helppo jakaa muiden kanssa.


title: Dropbox

text: Muita samankaltaisia sovelluksia ovat esimerkiksi Googlen Google Drive, SygarSync, TeamDrive, Box, OneDrive ja Ubuntu One. Dropbox on kehitetty Python-ohjelmointikielellä.


title: Dropbox

text: Dropbox-ohjelma on saatavilla Windowsille, OS X:lle ja Linuxille sekä monille mobiilialustoille, kuten Android, Windows Phone, iOS ja BlackBerry.


title: Dropbox

text: Dropboxista on saatavilla sekä maksuton että maksullinen versio. Maksuttomassa versiossa käyttäjä saa ensin tallennustilaa käyttöön 2 Gt, suorittamalla ”Getting Started” -osion tutustumistehtävät 48 Gt lisää ja kalleimmassa maksullisissa 1 Tt tai niin paljon kuin käyttäjä tarvitsee. Data tallennetaan käyttäen 256-bittistä AES-salausta ja tiedonsiirrossa käytetään SSL-salausta.


title: Dropbox

text: Dropbox on saanut hyviä arvosteluja helppokäyttöisyydestään "The Economist"-, "PC Magazine"- ja "The New York Times" -lehdissä Dropboxin tarjoama ilmainen kaksi gigatavua on melko vähän verrattuna moniin pilvipalveluihin.


title: Unelmana koripallo

text: Unelmana koripallo ("Hoop Dreams") on yhdysvaltalainen dokumenttielokuva, joka sai ensi-iltansa vuonna 1994. Elokuvaa on levitetty videolla myös nimellä "Korisunelmia". Elokuva kertoo kahdesta mustaihoisesta amerikkalaispojasta, joiden tavoitteena on tulla koripalloammattilaisiksi.


title: Unelmana koripallo

text: Dokumenttia varten kuvattiin viiden vuoden aikana 250 tuntia aineistoa, josta elokuva koostettiin. "Washington Post" kutsui sitä kaikkien aikojen vahvimmaksi urheiluelokuvaksi. Elokuvan aiheena ei kuitenkaan ole pelkkä urheilu, vaan se kuvaa laajemminkin amerikkalaista elämää. Chicago Sun-Times kuvaili elokuvaa 1990-luvun parhaaksi. Elokuva on saanut useita palkintoja.


title: Unelmana koripallo

text: "The New York Timesin" kriitikot valitsivat tämän koripallodokumentin vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Suomen kehitysministeri

text: Kehitysministeri on Suomen ulkoasiainministeriössä kehitysyhteistyöasioista vastaava ministeri. Ministerin tehtävänkuva voi vaihdella, ja vuoteen 2003 saakka nimikkeenä oli ”ministeri ulkoasiainministeriössä” ja tehtävänkuvana kehitysyhteistyö. Vuosina 2003–2011 ja uudelleen vuodesta 2015 ministerin nimike on ollut ulkomaankauppa- ja kehitysministeri.


title: Suomen kehitysministeri

text: Kataisen (2011–2014) ja Stubbin hallituksessa (2014–2015) kehitysministerin tehtäviin ovat kuuluneet myös omistajaohjausasiat. Suomen kehitysministeriksi valittiin syyskuussa 2014 SDP:n Sirpa Paatero. Hän seurasi tehtävässä hallituksen jättänyttä vihreiden Pekka Haavistoa.


title: Suomen kehitysministeri

text: Nykyinen kehitysministeri on ulkomaankauppa- ja kehitysministeri Anne-Mari Virolainen.


title: Onnenpekkoja ja laiskajaakkoja

text: Onnenpekkoja ja laiskajaakkoja on Pekka Myllykoski ja Jytäjemmarit -yhtyeen live-albumi, mikä julkaistiin vuonna 2010. Kyseessä oleva keikka taltioitiin vuonna 2002 Tampereen Ravintola Teerenpelissä stereoparilla minidiskille. Levystä tehtiin vain 100 kappaleen rajoitettu painos, ja ne jaettiin "Mihis me jäätiinkään? – Ison Kirjan Poika" -kirjan sadalle ensimmäiselle ennakkotilaajalle. Yhtyeen nimi ei vielä tuolloin ollut Jytäjemmarit vaan olutpullon etiketistä keksitty Hoppy Flavour ("humalainen maku").


title: Pettävä varjo (elokuvasarja)

text: Pettävä varjo on yhdysvaltalainen rikos-/komediaelokuvasarja. Sarjan ensimmäinen osa sai ensi-iltansa vuonna 1934 ja viimeisin vuonna 1947.


title: Pettävä varjo (elokuvasarja)

text: Sarjan neljä ensimmäistä elokuvaa on ohjannut W. S. Van Dyke, viidennen Richard Thorpe ja kuudennen Edward Buzzell. Käsikirjoituksen elokuvaan on laatinut kolmessa ensimmäisessä osassa Albert Hackett ja Frances Goodrich. Neljänteen käsikirjoituksen laativat Irving Brecher ja Harry Kurnitz, viidenteen Robert Riskin ja Dwight Taylor ja kuudenteen Steve Fisher ja Nat Perrin. Hunt Stromberg tuotti neljä ensimmäistä elokuvaa, Everett Riskin viidennen ja Nat Perrin kuudennen.


title: Pettävä varjo (elokuvasarja)

text: Sarjan kaikissa elokuvissa pääosissa nähdään William Powell (Nick Charles) ja Myrna Loy (Nora Charles). Muita sarjan tärkeitä näyttelijöitä ovat Maureen O'Sullivan, Edward Ellis, James Stewart, C. Aubrey Smith, Donna Reed, Barry Nelson, Gloria DeHaven, Keenan Wynn ja Dean Stockwell. Skippy-koirallakin on iso rooli Astana.


title: Pettävä varjo (elokuvasarja)

text: "Pettävä varjo" -sarjan ensimmäinen elokuva "Pettävä varjo" julkaistiin 23. toukokuuta vuonna 1934 ja on sarjan eniten tuottanut elokuva. Ensimmäisen elokuvan yllätyksellisen menestyksen johdosta se sai vielä viisi jatko-osaa vuosina 1936, 1939, 1941, 1945 ja 1947.


title: Leone-luokka

text: Leone-luokka oli Italian kuninkaallisen laivaston toisessa maailmansodassa palvellut viiden aluksen muodostama hävittäjäluokka. Aluksista kaksi peruutettiin ennen valmistumista. Alukset oli alun perin luokiteltu kevyiksi tiedusteluristeilijöiksi ja ne luokiteltiin hävittäjiksi vasta 5. syyskuuta 1938.


title: Leone-luokka

text: Luokan alukset suunnitteli genovalainen Society Gio Ansaldo et Company Mirabello-luokan paranneltuna versiona. Suunnitelmien pohjalta tilattiin Ansaldon telakalta viisi alusta 18. tammikuuta 1917, mutta teräksen puute esti valmistuksen. Luokan kolmesta aluksesta tehtiin uusi tilaus 30. lokakuuta 1920, jolloin kaksi peruutettiin.


title: Venetsian kauppias (vuoden 2004 elokuva)

text: Venetsian kauppias () on Michael Radfordin ohjaama ja käsikirjoittama elokuva, joka perustuu William Shakespearen samannimiseen näytelmään. Elokuvan pääosissa esiintyvät Al Pacino, Jeremy Irons, Joseph Fiennes ja Lynn Collins.


text: Elokuva seuraa alkuperäistä näytelmää hyvin tarkasti, ja ottaa vain vähän omia vapauksia. Ohjaaja Michael Radford uskoi Shylockin olleen Shakespearen ensimmäinen traaginen sankari, joka kohtaa oman tuhonsa omien vikojensa takia, eikä esitä tätä pelkästään elokuvan roistona vaan myös uhrina.


title: Pettävän varjon seuraaja

text: Pettävän varjon seuraaja () on toinen "Pettävä varjo"-elokuva ja W. S. Van Dyken ohjaama yhdysvaltalainen rikos-/komediaelokuva vuodelta 1936. Pääosissa ovat William Powell ja Myrna Loy heidän kuudennessa yhteisessä elokuvassaan. Sivuosissa ovat muun muassa Skippy-koira ja James Stewart.


title: Pettävän varjon seuraaja

text: "Pettävän varjon seuraaja" perustuu Dashiell Hammettin tarinaan, josta käsikirjoituksen laativat Albert Hackett ja Frances Goodrich. "Pettävän varjon seuraaja" ilmestyi teattereihin Yhdysvalloissa joulupäivänä vuonna 1936 ja Suomessa "Pettävän varjon seuraaja" sai ensi-iltansa vuotta myöhemmin 26. syyskuuta. Metro-Goldwyn-Mayer tuotti elokuvan kuten edellisen osansakin.


title: Pettävän varjon seuraaja

text: Elokuva sai vuonna 1937 yhden Oscar-ehdokkuuden parhaasta sovitetusta käsikirjoituksesta. "Pettävän varjon seuraajaa" pidetään sarjan parhaimpana elokuvana.


title: Pettävän varjon seuraaja

text: "Pettävän varjon seuraaja" on kuvattu mustavalkoisena. Elokuvan pituus on 113 minuuttia ja kuvauspaikkoina oli San Francisco, Kalifornia. George Zucco teki elokuvassa Hollywood-debyyttinsä. Hän oli näytellyt ennestään kuusi vuotta brittiläisissä elokuvissa.


title: Pettävän varjon seuraaja

text: Elokuvasta sovitettiin 60 minuuttia kestävä radiokuunnelma "Lux Radio Theaterille", joka esitettiin 17. kesäkuuta 1940, jossa Powell uusi roolinsa.


title: Pettävän varjon uudet seikkailut

text: Pettävän varjon uudet seikkailut () on vuonna 1939 julkaistu yhdysvaltalainen MGM:n rikos-/komediaelokuva ja kolmas "Pettävä varjo"-elokuva, jonka on ohjannut W. S. Van Dyke. Päärooleja esittävät William Powell ja Myrna Loy Nick ja Nora Charlesina. Heidän poikansa Nick Junior tuli tarinaan mukaan tässä elokuvassa. Tämä oli heidän kahdeksas yhteinen elokuvansa. Sivuosissa ovat muun muassa Virginia Grey, Otto Kruger ja C. Aubrey Smith. Käsikirjoituksen laativat aiempien osien tavoin Albert Hackett ja Frances Goodrich.


title: Pettävän varjon uudet seikkailut

text: "Pettävän varjon uudet seikkailut" sai ensi-illan Yhdysvalloissa 17. marraskuuta vuonna 1939 ja Suomessa "Pettävän varjon uudet seikkailut" ilmestyi yhdeksän vuotta myöhemmin 23. heinäkuuta 1948.


title: Pettävän varjon uudet seikkailut

text: Ilmestymisaikaansa elokuvaa mainostettiin nimellä "Return of the Thin Man" ennen kuin se vaihdettiin "Another Thin Maniksi".


title: Pettävän varjon uudet seikkailut

text: Nick ja Nora Charles (Powell ja Loy) palaavat New Yorkiin koiransa ja poikansa kanssa. Heidät kutsutaan viettämään viikonloppua eversti Burr MacFay’n (Smith) taloon Long Islandille. MacFay haluaa hyvin tuntemansa etsivän tutkimaan uhkauksia, joita hän on saanut Phil Churchilta (Leonard). Kun MacFay kuolee, Churchista tulee pääepäilty. Nick on kuitenkin skeptinen; hänen mielestään jotain paljon monimutkaisempaa on tekeillä. MacFay’n tyttärellä (Grey), taloudenhoitajalla (Gordon) tai monilla muilla taitaa olla näppinsä pelissä vanhan everstin kuolemassa.


title: Optinen tiedonsiirto vapaassa tilassa

text: Optinen tiedonsiirto vapaassa tilassa ( eli "FSO" eli "optical wireless", jossain myös vapaatilaoptinen datansiirto tai optinen langaton viestintä) tarkoittaa keinoja viestittää ja siirtää informaatiota avoimessa tilassa näkyvän valon, infrapunavalon tai ultraviolettivalon avulla käyttäen hyväksi valoherkkiä ja valoon vaikuttavia elektronisia ja sähkömekaanisia komponentteja kuten moduloitavia valonlähteitä, valon sulkimia tai valon suuntaajia. Lisäksi valon käsittelyyn voidaan käyttää optisia komponentteja kuten linssejä, peilejä, optisia suodattimia (värisuotimia eli aallonpituuden rajoittajia), prismoja tai hiloja. Viestintään käytetty valo voi kulkea ilmakehässä maan pinnan tasolla kilometrien välimatkan, huoneen sisällä, lentokoneiden välillä (jopa satoja kilometrejä), lentokoneen ja maan välillä, satelliittien välillä, satelliitin ja maa-aseman välillä, lentokoneen ja satelliitin välillä tai kirkkaassa vedessä sukeltajien välillä.


title: Optinen tiedonsiirto vapaassa tilassa

text: Termissä optinen tiedonsiirto vapaassa tilassa "vapaa tila" tarkoittaa vastakohtaa valokaapelia hyödyntävälle datansiirtomenetelmälle, jossa valo on suljetussa tilassa kaapelin sisällä.


title: Optinen tiedonsiirto vapaassa tilassa

text: 1800-luvun lopulla Alexander Graham Bell kokeili tiedonsiirtoa valon avulla. Hän käytti kahta laitetta, joiden välissä puhesignaali kulki valonsäteen sisällä jopa satoja metrejä. Bell antoi laitteellensa nimen "photophone" ja piti sitä itse merkittävimpänä keksintönään, koska tiedonsiirto oli langatonta.


title: Optinen tiedonsiirto vapaassa tilassa

text: Yhdysvaltojen armeija aloitti FSO-tekniikan kehittämisen 1960-luvulla ja otti FSO-linkkejä käyttöönsä jo 1960-luvulla. FSO-laitteiden pioneerina pidetään saksalaista Dr. Erhard Kubea, joka laati 1960-luvun lopussa FSO-tekniikasta tiedettävästi ensimmäisen White Paperin. FSO:ta kehittivät tämän jälkeen lähinnä eri maiden armeijat sekä NASA. 1960-luvun puolessavälissä NASA aloitti FSO-kokeilun Goddardin avaruuskeskuksen ja Gemini 7 -avaruuskapselin välillä. Vaikka kokeilut epäonnistuivat aluksi, NASA onnistui myöhemmin samalla vuosikymmenellä ottamaan yhteyden helium-neonlaserilla maassa olevasta asemasta satelliittiin.


title: Optinen tiedonsiirto vapaassa tilassa

text: Kaupalliset markkinat aukesivat käytännössä 1980-luvun lopussa. Valokuitukaapelien yleistyessä FSO jäi kuitenkin taka-alalle, mutta on jälleen alkanut nostaa suosiotaan yhä kehittyneempien laitteiden ilmestyessä markkinoille.


title: Optinen tiedonsiirto vapaassa tilassa

text: Valo voi olla syntyessään itsessään katkonaista tavalla, joka moduloi bittejä. Valon etenemistiellä voi myös olla suljin, joka päästää enemmän tai vähemmän valoa läpi tai valittuun suuntaan sen mukaan, onko viestitettävänä oleva bitti ykkönen vai nolla.


title: Optinen tiedonsiirto vapaassa tilassa

text: Itsessään moduloidusti katkonaisen valon lähteenä voi olla laser, LED tai erityinen loisteputki. Esimerkiksi RONJA-standardi perustuu LEDien käyttöön.


title: Optinen tiedonsiirto vapaassa tilassa

text: Mekaanisella tai optoelektronisella sulkimella katkottavan valon lähteenä voi olla myös Aurinko tai Kuu kun käytössä on heliografi, tai vastaanottajalta tuleva lasersäde, joka on suunnattu lähettäjän takaisinheijastusprismoihin – jollainen on myös heijastin.


title: Optinen tiedonsiirto vapaassa tilassa

text: On paljon tutkimusta siitä, kuinka LEDeillä toteutettua valaistusta voi käyttää myös datansiirtoon. Nopeus 100 megabittiä sekunnissa on mahdollinen. Siemens kertoi saavuttaneensa nopeuden 500 megabittiä sekunnissa. Menetelmän etuna verrattuna Wi-Fi- ja muihin WLAN-tiedonsiirtomenetelmiin ainakin se, että kuuluvuusalue rajoituu huoneen sisään eikä häiritse naapuria. Joissain loisteputkivaloissa on spektrissä isoja aukkoja, joita hyväksi käyttäen LEDeillä voidaan siirtää tietoa vähäkohinaisesti. On tutkimusta myös siitä miten samanlaista järjestelmää voi käyttää automatisoitujen ajoneuvojen liikenteenohjaukseen LED-liikennevalojen avulla.


title: Optinen tiedonsiirto vapaassa tilassa

text: Valaistusta varten tehdyt LEDit pyritään valmistamaan koko näkyvän valon spektrin kattavaksi ja näkyvän valon alueelle rajoittuviksi, mutta tiedonsiirtoon käytettävän valon pitäisi olla mahdollisimman kapeakaistaista, jopa monokromaattista ja mielellään vielä polarisoitunuttakin, jotta kohina voitaisiin suodattaa pois mahdollisimman hyvin. Laserin on hyvänä puolena kapean säteen lisäksi, että sen säteilemä valo on monokromaattista, joten hyvin erikoisella ja kalliilla valosuodattimella lähes kaikki kohina saadaan pysäytettyä ennen valovastaanotinta. Laserin huono puoli LEDiin verrattuna on huonompi hyötysuhde. LEDin valo leviää laajemmalle eli sen keilan kulmaläpimitta on suurempi kuin laservalon, mutta se voidaan kollimoida sitä kapeammaksi keilaksi mitä isompi linssi tai parabolinen peiliantenni on käytössä ja mitä parempilaatuinen se on.


title: Optinen tiedonsiirto vapaassa tilassa

text: Laserlinkin tekniikka muistuttaa laseretäisyysmittaria ja LIDARia. Joitakin alun perin tai pääasiassa laseretäisyysmittareiksi tarkoitettuja laitteita onkin käytetty myös optiseen viestintään vapaassa tilassa.


title: Optinen tiedonsiirto vapaassa tilassa

text: Yleensä tarvitaan suora vapaa linja lähettäjän ja vastaanottajan välille, mutta tietyin edellytyksin valonsäteen voi suunnata myös vuoreen, pilveen tai satelliitin tai ilma-aluksen takaisinheijastuspintaan, johon vastaanottajalla on suora näköyhteys sopivasta kulmasta. Ilmakehä sirottaa aina valoa ja sitä enemmän mitä pienempi aallonpituus, joten pimeällä myös sitä ilmiötä voi hyödyntää tietoliikennemaston korvikkeena maastoesteiden yli viestimisessä, tosin pienellä nopeudella.


title: Optinen tiedonsiirto vapaassa tilassa

text: Langattomassa tiedonsiirrossa laseria voidaan käyttää optisessa tiedonsiirrossa tilanteissa, joissa yhteysvälin päätepisteiden välillä on suora näköyhteys. Lyhyen kantaman (1-10 km) ja ainakin toistaiseksi kalliiden laitteiden vuoksi käyttökohteet ovat rajalliset ja siksi tätä tekniikkaa käytetään lähinnä erikoissovelluksissa.


title: Optinen tiedonsiirto vapaassa tilassa

text: Tiedonsiirtoon käytetään FSO-lähetinyksikköjä, jotka koostuvat dataa laserilla lähettävästä teleskoopista ja vastaanottavasta linssistä, eli ne toimivat full-duplex–muodossa. FSO-laitteet kuuluvat OSI-mallin fyysiseen kerrokseen ja toimivat kaikilla protokollilla, joilla perinteinen kuitukaapelikin toimii. FSO-lähettimessä voi olla yksi iso vastaanotinlinssi ja useita lähettimiä, joilla turvataan tiedonsiirto hetkellisistä katkoksista riippumatta. Lähetinyksikön ulkonäkö vaihtelee valmistajasta mukaan. Usein kyseessä on pysty- tai vaakatasossa olevaan tukivarteen kiinnitettävä laite, jonka paino vaihtelee yksikön lähetystehosta riippuen (5–25 kg). Monen valmistajan FSO-yksikölle on usein ominaista turvakameraa muistuttava ulkonäkö.


title: Optinen tiedonsiirto vapaassa tilassa

text: Laserlähettimien nopeudet ovat pienimmillään 10 Mbps ja suurimmillaan jopa 2,5 Gbps. Tulevaisuudessa nopeudet voivat nousta jopa arvoon 10 Gbit/s, kun käytetään hyväksi Wavelength Division Multiplexing –tekniikkaa. Laitteiden lähetystehot ovat 10–650 mW. FSO:ssa käytettävä laser toimii infrapunataajuudella yleensä 800 nm:n tai 1550 nm:n aallonpituuksilla. Näistä 1550 nm:llä toimiva laser tarjoaa paremman kantaman ja siirtonopeuden. Lähettimien kantama vaihtelee 700 metristä yli 5 000 metriin. Kantamaan vaikuttavat sääolosuhteet. Sääolosuhteiden vaikutukset on esitetty alla olevassa taulukossa. Taulukossa on käytetty esimerkkinä 2,5 Gbps:n laserlähetintä, jonka maksimi kantama on 1,3 km.


title: Optinen tiedonsiirto vapaassa tilassa

text: FSO:ssa käytetty laser on näkymätöntä ja vaaratonta ihmissilmälle, kunhan laserin lähetystehoja rajoitetaan IEC:n määrittelemien "IEC Class 1M" -turvaluokitusten mukaan. Vanhoista lyhyehköistä (800 nm:n) aallonpituuksista pidempiin (1550 nm:n) aallonpituuksiin siirtymisen jälkeen myös käyttöturvallisuus on parantunut huomattavasti. Pidemmillä aallonpituuksilla säteet eivät enää vahingoita verkkokalvoa. Samalla pidemmät aallonpituudet tarjoavat mahdollisuuden suurempien lähetystehojen käyttöön. Tämä mahdollistaa yhä suuremmat tiedonsiirtonopeudet ja pidemmän lasersäteen kantaman. Myös ympäristön aiheuttamien häiriöiden vaikutukset pienenevät.


title: Optinen tiedonsiirto vapaassa tilassa

text: Yksinkertaisin ja tunnetuin optisen tiedonsiirron muoto vapaassa tilassa on kaukosäädin.


title: Optinen tiedonsiirto vapaassa tilassa

text: Optiikkaa vapaassa tilassa voi käyttää esimerkiksi laajakaistayhteyden toteuttamiseen, valopuhelimen (esim. Lichtsprechgerät 80) toteuttamiseen tai yksisuuntaiseen yhdeltä lähettimeltä monelle vastaanottimelle tarkoitettuun viestintään.


title: Optinen tiedonsiirto vapaassa tilassa

text: Käyttökelpoisuus satojen metrien tai kilometrien päähän ulottuvassa datansiirrossa riippuu paikan meteorologiasta ja ilmansaasteista ja toisaalta tekniikan käyttäjän luotettavuusvaatimuksista. Suomessa ilmansaasteet ovat harvoin paljain silmin näkyviä, mutta monessa suurkaupungissa ne ovat selvästi havaittavissa. Lisäksi aavikkomaissa on joskus aavikon pölyä ilmassa tai jopa hiekkamyrsky. Joskus pakkasella vesistöjen virtapaikkojen ylle muodostuu sumua, joka estää valon suoran kulun. Talvella Suomessa pilvet roikkuvat usein matalalla, jolloin tarpeeksi korkeiden tietoliikennemastojen yläosat ovat pilvessä ja vain mastojen keskiosiin laitetut optiset laitteet toimivat vapaassa tilassa vaakatasossa.


title: Optinen tiedonsiirto vapaassa tilassa

text: Luotettavuusvaatimus voi olla pienempi käytettäessä optista tiedonsiirtomenetelmää vapaassa tilassa muiden menetelmien rinnalla lisäämään niiden siirtonopeutta tai jos se on varmentamassa niitä esimerkiksi kaapelin katkeamisen varalta. Tässä käytetään linkkien kokoamisprotokollia. Jos viestiyhteys on alun perin suunniteltu pelkästään optisen datansiirron varaan, ohjelmistoa on voitu sopeuttaa pelkän optiikan käyttöön vaihtelevissa näkyvyysoloissa, muun muassa timeoutien pidentämisellä ja offline-selain toiminnoilla.


title: Optinen tiedonsiirto vapaassa tilassa

text: FSO:n lisenssivapaus, tehokkuus, helppokäyttöisyys ja alhaiset asennuskustannukset ovat arvostettuja ominaisuuksia markkinoilla. Koska FSO-lähetin-vastaanottimet pystyvät toimimaan ikkunoiden läpi, niitä voidaan asentaa myös rakennuksien sisäpuolille säästämään kattotilaa, jolloin ne myös yksinkertaistavat kaapelointia sekä toimivat hyvin optimaalisessa ympäristössä. Ainoa tärkeä vaatimus on FSO-yksiköiden näköyhteys. FSO on vahvasti otettava vaihtoehto kaupunkialueilla, joilla valokaapelin vetäminen ei olisi taloudellisesti järkevää, tai edes mahdollista. FSO-linkin voi saada kahden rakennuksen välille runsaalla kymmenellä tuhannella eurolla, kun taas valokaapelin vetäminen voi maksaa useita satojatuhansia euroja, jos mukaan lasketaan esimerkiksi kadun avaaminen ja kaapelointi.


title: Optinen tiedonsiirto vapaassa tilassa

text: Free Space Optics voi olla vaihtoehto myös viimeisen mailin tekniikoillekin, koska sen avulla uudet asiakkaat pääsevät nopeisiin kaupunkiverkkoihin. FSO:n tarjoajat voivat lisäksi vedota vähäiseen FSO:n asentamisen riskiin, koska laserlinkki on mahdollista asentaa myöhemminkin. FSO-tekniikkaa voidaan käyttää myös nopean yhteyden luomiseksi kriisialueille, joille johtavat kaapelit ovat mahdollisesti poikki tai joita ei ole edes olemassa.


title: Optinen tiedonsiirto vapaassa tilassa

text: FSO-tekniikka sopii täydentämään mikroaaltolinkkejä mesh-verkoissa. Mesh-verkko parantaa verkon luotettavuutta vaihtelevissa sääoloissa. Lisäksi mikroaaltojen ja lasersäteen sääriippuvuudet kompensoivat toisiaan osittain: mikroaaltolinkki on parempi sumussa, kun taas lasersäde saattaa toimia sateessa paremmin.


title: Optinen tiedonsiirto vapaassa tilassa

text: Laserlinkkejä käytetään yhdistämään lähiverkkoja toisiinsa. Esimerkkejä:


title: Optinen tiedonsiirto vapaassa tilassa

text: Tilanteessa, jossa kaapeleiden vetäminen on kallista ja hankalaa. Esimerkkejä:


title: Optinen tiedonsiirto vapaassa tilassa

text: Tarvitaan nopea ja häiriötön yhteys. Esimerkkejä:


title: Optinen tiedonsiirto vapaassa tilassa

text: Kaapeliyhteyksien pettäessä yhteys saadaan muodostettua muutamassa tunnissa.


title: Optinen tiedonsiirto vapaassa tilassa

text: Verrataan FSO:ta muutamaan muuhun vaihtoehtoiseen tekniikkaan:


title: Optinen tiedonsiirto vapaassa tilassa

text: Mikroaaltolinkkeihin verrattuna samankokoinen optinen antenni pystyy lähettämään paljon kapeampaa keilaa, tai keilan saaminen tiettyyn kulmaläpimittaan vaatii pienemmän linssin tai parabolisen peilin kuin yhtä kapeaan säteeseen pystyvän mikroaaltolinkin parabolinen pinta on halkaisijaltaan. Vastaavasti ja vielä voimakkaammin, tietyn kokoisen linssin tai parabolisen peilin yhteydessä oleva sensori pystyy vastaanottamaan vielä pienemmältä kulmaläpimitalta ja etenkin kulma-alalta. Näin signaali-kohinasuhde paranee, kun valovastaanottimeen osuu vähemmän lähetintä ympäröivää päivänvaloa ja mikä olennaisinta monta eri lähetin-vastaanotinparia pystyy toimimaan toisiaan häiritsemättä pienillä kulmaetäisyyksillä.Sade ja pelkkä ilma aiheuttaa tarpeeksi suuritaajuisille eli pieniaallonpituuksisille mikroaalloille tehon puoliintumisen lyhyemmällä matkalla kuin valolle. Hyvällä säällä jopa suunnilleen maan tasalla voi viestiä optisesti vapaassa tilassa 50 kilometrin päähän.


title: Optinen tiedonsiirto vapaassa tilassa

text: Koska päivänvalo, kuunvalo ja katuvalot aiheuttavat runsaasti ylimääräistä valoa, joka tässä yhteydessä on kohinaa, täytyy vastaanottimen sensori fokusoida tarkasti lähettimen valoon. Siksi optinen datansiirto vapaassa tilassa ei langattomuudesta huolimatta ole kovin mobiilia. Onneksi suuntaus voi tapahtua automaattisesti ja pienet suunnan korjaukset onnistuvat myös sensorin kaukoputkea kääntämättä, esimerkikisi liikuttamalla pelkästään valoherkän osan sisältävää mikrosirua polttotasolla.


title: Optinen tiedonsiirto vapaassa tilassa

text: Koska tiedonsiirrossa käytetään ilmatilaa, tuottaa se omat ongelmatekijänsä. Kuten muissakin langattomissa tekniikossa, ovat sääilmiöt suurin ongelmatekijä. Sumu on FSO:n pahin vihollinen, koska käytetty laser ei pysty läpäisemään sitä, vaan vaimenee ja heijastuu. Vesi- ja lumisade eivät kuitenkaan tuota samoja ongelmia. Sateella kantama jää 1,3–5 kilometriin, räntä- tai lumisateella hiutaleiden koosta ja määrästä riippuen 500–3000 metriin ja tiheässä sumussa 200–400 metriin. Sumussa kantama riippuu enemmän lähettimen tehosta ja siitä, onko yö vai päivä. Sumu on yleensä yöllä jolloin kantama on pidempi. Sumussa optinen tiedonsiirto on huonompi kuin mikroaallot.


title: Optinen tiedonsiirto vapaassa tilassa

text: Myös suora auringonvalo lähettävään yksikköön saattaa häiritä signaalia. Tämän lisäksi kuuma nouseva ilma saattaa vääristää signaalia, eikä FSO-laitetta suositella sijoitettavaksi esimerkiksi tuuletuskanavien päälle. Sääilmiöitä vastaan voidaan toimia kasvattamalla lähetystehoja hetkellisesti huonon sään sattuessa. Myös muut fyysiset esteet, kuten puut ja rakennukset, tulee ottaa huomioon FSO-linkkiä rakennettaessa. Koska laitteiden välisen suoran näköyhteyden tulee olla jatkuvaa, tähän seikkaan on kiinnitettävä riittävästi huomiota. Esimerkiksi kaikenlainen seisminen toiminta tai tuulen aiheuttama korkean rakennuksen huojunta saattaa katkaista suoran linkin. Tällaisia tilanteita varten on olemassa erilaisia ratkaisuja, kuten laitteisiin asennettava Beam Tracking -komponentti, joka pitää aktiivisesti huolen yhteyden suuntauksesta.


title: Optinen tiedonsiirto vapaassa tilassa

text: Datansiirtonopeuden vähentäminen eli bittien pidentäminen lisää kantamaa jonkun verran.


title: Pettävä varjo kummittelee

text: Pettävä varjo kummittelee () on W. S. Van Dyken ohjaama yhdysvaltalainen rikoskomedia vuodelta 1941, ja se on neljäs "Pettävä varjo" -elokuva.


title: Pettävä varjo kummittelee

text: Pääosia Charlesin pariskuntana näyttelevät William Powell ja Myrna Loy. Nick tutkii elokuvassa raviradalla ammutun kilparatsastajan kuolemaa. Sivuosissa ovat muun muassa Barry Nelson, Donna Reed ja Sam Levene. Edellisten elokuvien käsikirjoittajien Albert Hackett ja Frances Goodrich tilalle tulivat Irving Brecher ja Harry Kurnitz.


title: Pettävä varjo kummittelee

text: "Pettävä varjo kummittelee" kuvattiin elokuussa 1941, ja se tuli elokuvateattereihin kotimaassaan 21. marraskuuta 1941. Suomessa "Pettävä varjo kummittelee" sai ensi-illan 2. tammikuuta 1944.


title: Pettävä varjo kummittelee

text: Tämän elokuvan jälkeen Loy ei neljään vuoteen tehnyt elokuvia. Hän meni Punaisen Ristin palvelukseen New Yorkiin ja palasi vasta vuonna 1945 Hollywoodiin tekemään Powellin kanssa viidettä "Pettävä varjo" -elokuvaa, "Pettävä varjo voittaa pelin".


title: Pettävä varjo kummittelee

text: "Pettävä varjo kummittelee" oli sekä Sid Meltonin, Barry Nelsonin että Ava Gardnerin elokuvadebyytti. Elokuva jäi ohjaaja Van Dyken viimeiseksi "Pettävä varjo" -ohjaukseksi. Hän oli ohjannut kaikki tähänastiset. Samoin elokuva jäi tuottaja Hunt Strombergin viimeiseksi "Pettävä varjo" -tuotokseksi.


Overshoot: The Ecological Basis of Revolutionary Change on William R. Cattonin vuonna 1980 julkaisema sosiologian tieteenalaan kuuluva suomentamaton kirja. Catton yhdistää kirjassa ekologian käsitteistöä sosiologiseen teoriaan ja käsittelee ihmisen sekä ympäristön suhdetta. Teos on merkittävä lähde yhteiskuntien ekologisen perustan tarkastelulle ja käsitteelliselle määrittelylle. Catton arvostelee ikuiseen kasvuun perustuvia näkemyksiä. Hän olettaa, että maailman väkiluku ylittää maapallon kantokyvyn, mikä johtaa lopulta väestön ja yhteiskunnan romahdukseen. Vaikka Overshootista ei ikinä tullut suurta myyntimenestystä, siitä on otettu useita uusintapainoksia vuoden 1980 jälkeen ja se on käännetty venäjäksi sekä espanjaksi.


title: Overshoot: The Ecological Basis of Revolutionary Change

text: Teoksessaan Overshoot Catton katsoo ympäristön kantokyvyn olevan merkittävä ihmiskunnan historiaa muovannut tekijä. Tietty teknologinen kehitysvaihe on mahdollistanut vain tietyn kokoisen väestön, joka ennen maatalouden käyttöönottoa oli maailmanlaajuisesti vain muutama miljoona ihmistä. Teollistumisen kynnyksellä 1700-luvun lopulla maailman väestö oli kasvanut vajaaseen miljardiin, mutta teollistumisen myötä väestömäärät ovat räjähtäneet useisiin miljardeihin. Kulttuurisesti erittäin tärkeänä vaiheena Catton pitää Uuden maailman asutusvaihetta 1500-luvulta 1800-luvun lopulle, jolloin länsimaisen kulttuuri kykeni laajenemaan vapaasti. Tätä vaihetta hän kutsuu "yltäkylläisyyden aikakaudeksi" (Age of Exuberance).


text:
Ympäristön kantokyvyn laajentaminen ei ole Cattonin mukaan tapahtunut kustannuksitta. Maapallon biosfääri on systeemi, jossa eliölajit vaikuttavat toisiinsa. Catton erottaa kaksi päästrategiaa, joilla ihminen on teknologiaa hyödyntäen laajentanut omaa siivuaan biosfääristä:
Catton huomauttaa, että rajallisessa maailmassa kumpikin strategia on kertaluontoinen. Kun yksi alue on vallattu, on jäljellä yksi alue vähemmän vallattavaksi. Hän lisää myös, että kun Yhdysvallat oli pääosin asutettu 1800-luvun loppuun mennessä, oli koko maapallo tärkeimmiltä osiltaan vallattu maanviljelyksen käyttöön. Tällöin siirryttiin laajassa mitassa fossiilisten polttoaineiden käyttöön, jolla ihmisasutusta voitiin tihentää. Väestö kasvoi, mutta koska fossiiliset polttoaineet tulevat väistämättä jonakin päivänä loppumaan, ei nykyinen väestömäärä voi olla kestävä. Maapallon kantokyky on ylitetty, mitä ekologiassa kutsutaan ”ylilyönniksi” (overshoot). Ylilyönnin seurauksena on ”romahdus” (crash), mikä eliölajin kannalta tarkoittaa ”joukkokuolemaa” (die-off).


text: Teollisuusyhteiskunnissa väestön ylilyöntiä on vaikea havaita, koska ympäristön kantokykyä täydennetään esihistoriallisella energialla (fossiiliset polttoaineet) sekä ”haamupinta-alalla”. Esimerkiksi Yhdistynyt kuningaskunta tai Japani eivät pysty kasvattamaan tarpeeksi ruokaa valtionsa alueella, jolloin ne joutuvat turvautumaan tuontiruokaan sekä merten ryöstökalastukseen. Catton ei tarkkaan arvioi ylilyönnin suuruutta, mutta arvelee kestävän väestömäärän ylittyneen viimeistään 1900-luvun alkupuolella. Hän myös esittää, että 1970-luvulla kestävän kulutuksen rajat oli ylitetty jo kymmenkertaisesti.


text: Cattonin mukaan ongelma olisi pitänyt havaita viimeistään vuoden 1973 öljykriisin yhteydessä. Arabivaltiot onnistuivat öljysaarrolla lähes tuomaan länsivaltiot polvilleen. Aikakauden ihmiset pitivät tätä vain arabien pahansuopaisuutena ja väliaikaisena ongelmana, mutta varsinainen syy tilanteeseen heiltä jäi huomaamatta: Yhdysvaltojen öljyntuotannon huippu oli saavutettu kolme vuotta aikaisemmin. Ilman tätä geologista välttämättömyyttä ei öljysaarto olisi toiminut. Cattonin mukaan ihmiset halusivat uskoa ikuiseen kasvuun, joten todellista tilannetta ei tunnustettu. Häivähdys ylilyönnin ymmärtämisestä saattoi esiintyä presidentti John F. Kennedyn puheessa 1960-luvun alussa, kun hän halusi avata uuden rajaseudun avaruuteen sulkeutuneen Amerikan lännen tilalle. Kennedy siis tiedosti, että maapallo oli rajallinen, mutta hän toivoi uutta kasvua saavutettavan avaruudesta.


text:
Catton erittelee viisi erilaista suhtautumistapaa ylilyöntiin:
Cattonin mukaan Yhdysvallat, sen demokratian ja vapausaatteen synnytti vapaan tilan olemassaolo. Toisin kuin Euroopassa, missä jokainen maa-alue oli jo jonkun omistuksessa, oli Uudessa maailmassa runsaasti tilaa laajeta. "Overtake"-metodilla tilaa vallattiin muilta lajeilta sekä intiaaneilta. Catton huomauttaa, että koska intiaanien talousjärjestelmä edellytti enemmän tilaa henkeä kohden kuin eurooppalainen maatalous, oli Amerikka intiaanien mielestä täynnä, mutta eurooppalaisten mielestä tyhjä. Eurooppalaiset eivät ymmärtäneet, miksi intiaanit vastustivat heidän etenemistään.


text: Amerikkalainen unelma syntyi siis jokaisen mahdollisuudesta vallata oma maakaistaleensa ilman, että se oli pois joltakulta muulta (eurooppalaiselta). Amerikkalainen unelma käytännössä lakkasi olemasta rajaseudun sulkeutuessa 1800-luvun lopulla. Välittömiä reaktioita olivat vaatimukset rajoittaa maahanmuuttoa, sotilaallinen laajeneminen Filippiineille sekä puuttuminen Amerikkojen ulkopuolisiin sotiin ensimmäisessä maailmansodassa vastoin aikaisempaa Monroen oppia.


text: Kasvun rajoja ei kuitenkaan haluttu tunnustaa, vaan kasvua jatkettiin uusiutumattomien luonnonvarojen varassa. Uuden ajan lähetyssaarnaajat vieläpä levittivät tietoisesti kasvuideologiaa ympäri maailmaa. Cattonin mukaan tämän lähetystyön huipentuma oli YK:n vuoden 1948 ihmisoikeuksien yleismaailmallinen julistus, jossa kaikille maailman ihmisille luvattiin sellaista elintasoa, mitä he ympäristön rajallisuudesta johtuen eivät koskaan voi saavuttaa, ja jonka perusteita julistuksen antajat eivät kunnolla ymmärtäneet.


text: Catton pitää ihmisen ylimielisyytenä sitä, että ekologisten järjestelmien ei katsota koskevan ihmistä samoin kuin muita eliölajeja. Mikäli jokin tavoite ei onnistukaan, on vika muissa ihmisissä, ei ympäristössä. Esimerkiksi kommunismi ja kansallissosialismi rakentuivat tälle periaatteelle, ja kolmannen maailman kehittämisen oletetaan myös olevan vain ihmisistä kiinni. Todellisuudessa kuitenkin, Cattonin mukaan, todella merkitsevät prosessit ovat ekologisten systeemien tuotosta. Kaikki eliölajit ovat riippuvaisia toisistaan. Ihminen on riippuvainen esimerkiksi kasvien hiilidioksidista erottamasta hapesta sekä niiden fotosynteesin kautta keräämästä energiasta, jota myös fossiilisten polttoaineiden energia edustaa. Eliölajit muodostavat symbioottisia riippuvaissuhteita sekä antibioottisia kilpailuasetelmia samoista ekologisista lokeroista. Symbioottisten suhteiden vuoksi ihminen ei voi muodostaa maapallolle yhden lajin monokulttuuria, ja antibioottisten suhteiden vuoksi kasvu johtaa väistämättä kilpailuun muiden lajien kanssa sekä myös lajin sisällä.


text: Ekologisessa seuraannossa eliölaji muokkaa ympäristöään siten, että se muuttuu lajille itselleen vähemmän suotuisaksi ja muille lajeille suotuisammaksi. Myös ihminen muokkaa ympäristöään siten, että se saastuu ja lakkaa tuottamasta ihmisen tarvitsemia tuotteita. Samalla jokin muu laji voi hyötyä tilanteesta. Alkuperäisten olosuhteiden palauttaminen on äärimmäisen hankalaa ja kallista.


text: Catton puolustaa Thomas Malthusin näkemyksiä siitä, että väestön kasvupotentiaali on suurempi kuin ruoantuotannon kasvunopeus, mikä johtaa kurjistumiseen. Catton huomauttaa, että ympäristön kantokykyä onnistuttiin kyllä nostamaan nopeammin kuin väestö kasvoi, mutta vain väliaikaisesti ja perustuen rajallisiin luonnonvaroihin. Hän viittaa myös Charles Darwinin näkemykseen siitä, että malthusilainen periaate johtaa lajinsisäiseen kilpailuun minkä tahansa lajin sisällä. Yhdysvaltojen historiassa periaate voidaan havaita sekaantumisesta ulkomaisiin sotiin ja maahanmuuton rajoittamisesta yltäkylläisyyden aikakauden päättyessä. Uudesta maailmasta tällöin tuli käytännössä vanha.


text: Talousteoreetikot ovat olettaneet, että itseään ylläpitävä teollistuminen lähti Englannissa käyntiin rahallisen pääoman kasautumisen myötä (takeoff). Cattonin mukaan todellisuudessa kyse oli geologisesta pääomasta, kivihiilestä. Aluksi luonnonvaroja tuntui riittävän loputtomasti, eikä niitä katsottu talouskasvua määrittäviksi tekijöiksi. Vaikka sitä ei ymmärretty, jokainen hiili- tai öljylöytö tuotti hyötyä kuitenkin vain määräajaksi. Pitkin 1900-lukua ympäristö alkoikin asettaa yhä enemmän rajoituksia kasvulle. Esimerkiksi malmien mineraalipitoisuus pieneni, jolloin kaivosteollisuus vaati yhä enemmän energiaa. Toisaalta Yhdysvaltojen öljyhuippu vuonna 1970 asetti vakavia rajoituksia käytettävissä olevan energian kasvulle. Väestönkasvu alkoi saavuttaa ruoantuotannon kasvua, toteuttaen näin malthusilaista periaatetta.


text: Catton nimittää ihmisen keksintöjä, työkaluja, autoja ja lentokoneita, "proteeseiksi". Ne ovat ruumiinosiemme jatkeita, joiden avulla voimme tehdä enemmän kuin pelkillä käsillämme ja jaloillamme. Niiden avulla ihminen on voinut laajentaa vaikutustaan ympäristöön ja vallata useampia ekologisia lokeroita. Fossiilisten polttoaineiden energia on antanut ihmiselle äärimmäisiä mahdollisuuksia, kuten vienyt ihmisen Kuuhun asti. Proteesien avulla kasvanutta ihmistä Catton kutsuu "homo colossukseksi". "Homo colossus" on kuitenkin samalla äärimmäinen rasitus ympäristölleen.


text: Catton pitää teollistumista vain yleisen romahduksen esivaiheena. Romahduksen toteutumista hän perustelee Justus von Liebigin määrittämällä minimitekijän lailla. Se merkitsee sitä, että järjestelmän välttämättömistä ainesosista heikoiten saatavilla oleva rajoittaa koko järjestelmän kokoa. Tämä näkyi jo 1930-luvun lamassa, jolloin finanssijärjestelmän romahdus romahdutti myös luottamuksen, kaupankäynnin ja logistiikan. Ihmiset jäivät yllättäen paikallisten resurssien varaan. Toisaalla kärsittiin nälästä, kun samaan aikaan toisaalla kaadettiin elintarvikkeita maihin.


text: Suuressa lamassa kasvua eivät kuitenkaan vielä rajoittaneet ympäristötekijät, koska suurin osa fossiilisista polttoaineista oli vielä käyttämättä. Lama syntyi, koska yhteiskunnan kehitys ei pysynyt teollistumisen perässä. Teollisuustuotanto kasvoi lainarahalla, mutta maataloudessa ja teollisuuden yksinkertaisissa ammateissa toimineet ihmiset eivät kyenneet ostamaan tuotteita. Catton nimittää tilannetta olemassa olevien ekologisten lokeroiden "saturoitumiseksi". Tilanne ratkaistiin tuottamalla uusia ekologisia lokeroita, eli luomalla uusia työpaikkoja ensin sotateollisuuteen ja myöhemmin muuhun teollisuuteen sekä palvelualoille. Siirtyessään näihin lokeroihin ihmisten vaikutus ympäristöön kasvoi; heistä tuli "homo colossuksia". Koska "homo colossus" on riippuvainen fossiilisista polttoaineista, ei strategia voi toimia ikuisesti. Nykyiset kehitysmaat eivät myöskään koskaan voi toteuttaa strategiaa, koska maailman resurssit eivät riitä siihen, että kaikki kuluttaisivat kuten länsimainen "homo colossus".


text: "Homo colossuksen" kulutus on jo nykyisellään kestämätön. Catton esittää, että fossiilisten polttoaineiden lisäksi ihmiset jo 1970-luvulla kuluttivat kahdeksanneksen koko maailman kasvien vuotuisesta fotosynteesin avulla keräämästä auringonvalosta. Fossiilisten polttoaineiden lisäksi antama energiamäärä oli niin suuri, että loput seitsemän kahdeksasosaa tästä orgaanisesta energianlähteestä eivät olisi riittäneet korvaamaan niitä. Ilman fossiilisia polttoaineita maailma ei olisi siis riittänyt elättämään edes 1970-luvun väestöä, saati sitten 2000-luvun suurempaa väestöä. Sellainen pienempi väestö, joka periaatteessa olisi voinut elää kuluttamalla koko vuotuisen fotosynteesin avulla kerätyn energian, olisi sekin joutunut tyytymään huomattavasti alempaan elintasoon.


text: Yhdysvaltain vuoden 1970 öljyhuipun jälkeen alkoi vähitellen käydä selväksi, että edellisten vuosikymmenten aikana elätellyt unelmat pakenivat yhä kauemmaksi. Todellisuus ei vastannut odotuksia, mikä synnytti turhautumista. Jotkut pakenivat maailmanloppua odottaviin liikkeisiin, toiset halusivat etsiä syntipukkeja, mutta useimmat jatkoivat cargoistisia unelmia tulevista teknologisista läpimurroista.


text: Samaan aikaan ihmiset alkoivat kokea yhä enemmän painetta. Väestöntiheys oli kasvanut kasvamistaan ja urbanisoitumisen myötä ihmiset asuivat lähempänä toisiaan. Työnjaollinen eriytyminen ja laajeneva resurssipohja olivat tuoneet väljyyttä, mutta samalla riippuvaisuussuhteet lisääntyivät ja resurssivaatimukset kasvoivat. Kun resurssien määrän kasvu henkeä kohden pysähtyi, alkoi kyynärpäätila tuntua ahtaammalta. Globaali antagonismi levisi pandemian tavoin.


text: Useimmat ihmiset eivät voi uskoa, että ylilyönti ja romahdus koskevat ihmistä samalla tavoin kuin muita eläinlajeja. Catton kuitenkin toteaa niin jo käyneen ihmisen historiassa, mistä Pääsiäissaaren kohtalo on osoitus. Hän myös huomauttaa, että niin Pääsiäissaaren tapauksessa kuin monissa todetuissa eri eläinlajien ylilyönneissä ympäristö on tuhoutunut siinä määrin, että se romahduksen jälkeen voi elättää vain paljon alkuperäistä pienempää populaatiota.


text: Ylilyönnin sattuessa totutut sosiaaliset säännöt alkavat menettää merkitystään. Kilpailussa yhä pienenevistä resursseista kuka tahansa saatetaan sysätä sivuun ”jokainen on omillaan” -periaatteella. Muiden syyttely lisääntyy ilman, että tilanteen syytä varsinaisesti edes tiedostetaan. Asiat halutaan heti, koska pelätään, ettei sitä ole enää myöhemmin saatavilla. Asioista ei enää neuvotella. Viha saatetaan suunnata kokonaista kansanryhmää kohtaan, kuten natsi-Saksassa. Kaikkiaan Catton katsoo ylilyönnin johtavan ihmiskunnan desivilisaatioon.


text: Kuitenkin Catton katsoo – vuonna 1980 ilmestyneessä kirjassaan – jonkinlaista paradigmanvaihdosta tapahtuneen 1970-luvun loppua kohden. Ympäristö- ja transitioliikkeet syntyivät ja jopa presidentti Jimmy Carter totesi energiakysymysten olevan tulevaisuuden haaste. Yhdysvaltojen olisi siirryttävä energian säästämiseen ja öljyriippuvuuden vähentämiseen. Carter ei tosin ollut täysin omaksunut ajatusta maailman rajallisuudesta, vaan edelleen uskoi ikuisen kasvun mahdollisuuteen.


text: Catton määrittelee yltäkylläisyyden aikakaudella syntyneen paradigman seuraavien väittämien avulla:


text: Vanhan paradigman tilalle Catton esittää uutta "ekologista paradigmaa":


text: Täysi siirtyminen uuteen paradigmaan olisi Cattonin mukaan tehtävä mahdollisimman pian. Hän huomauttaa, että väestön ja kulutuksen kasvu on jo johtanut jäljellä olevien resurssien vähenemiseen ja samalla pysyvän kantokyvyn alenemiseen. Kasvun myötä alun perin mahdollisuudelta vaikuttanut resurssi muuttuu välttämättömyydeksi, ja lopulta sitä määrittää niukkuus. Esimerkiksi öljyn kohdalla uudet löydöt eivät 1970-luvulla olleet tarpeeksi isoja edes ylläpitämään silloista kulutusta, saati sitten mahdollistamaan kasvun koko näköpiirissä olevaan tulevaisuuteen. Ilman politiikan ja kulttuurin muutosta Catton olettaa ylilyönnin mitä todennäköisimmin johtavan todella syvään romahdukseen, jonka päättyessä ihmiskunnan väestömäärä alittaa selvästi teollistumista edeltäneen pysyvän kantokyvyn rajan.


text: Romahduksen jälkeinen mahdollinen kasvu perustuisi taas lähinnä "takeover"-metodiin, mutta tämä ei johtaisi pitkälle. Ihmiset tuhoaisivat nopeasti uusiutuvien resurssien pohjan. Catton hämmästelee sitä, että menestys "drawdown"-metodissa on saanut jotkut ihmiset ehdottamaan "takeover"-metodin loppuunsaattamista, eli täydellistä ekologisten lokeroiden valtaamista. Tämä johtaisi vain täydelliseen romahdukseen rajallisten resurssien loppuessa. Sen sijaan Catton ehdottaa tilalle vaatimattomuutta, luopumista "homo colossuksen" resurssivaatimuksista sekä ikuisen kasvun ajatuksesta. Vaikka tämä ei estäisi nykyisen yhteiskuntamme romahdusta, toisivat uudet ajatusmallit jotakin toivoa ja moraalista tukea yhteiskunnallisen kaaoksen ja väestökatastrofin keskelle.


title: Kirsi Syrjänen

text: Kirsi Syrjänen (s. 1970 Helsinki) on vuoden 1992 Miss Suomi. Hän menestyi miltei semifinaaliin asti Miss Universum -kilpailussa samana vuonna, mutta ei kuitenkaan saavuttanut mainittavaa sijoitusta siellä taikka Miss Scandinavia -kilpailussa.


title: Kirsi Syrjänen

text: Kirsi Syrjänen ja muusikko Kurre Westerlund avioituivat 12 vuotta kestäneen seurustelun jälkeen 17. joulukuuta 2004.


title: Shabana Azmi

text: Shabana Azmi (s. 18. syyskuuta 1950 Hyderabad) on intialainen näyttelijä. Hän on näytellyt elokuvissa, televisiossa ja teatterissa. Hän on voittanut monia palkintoja, kuten ennätykselliset viisi National Film Awards -palkintoa parhaasta naispääosasta. Näyttelemisen lisäksi Azmi toimii aktivistina ja UNFPA:n hyvän tahdon lähettiläänä.


title: Shabana Azmi

text: Intian valtio myönsi hänelle Padma Shri -palkinnon vuonna 1988 ja Padma Bhushan -palkinnon vuonna 2012.


title: Shabana Azmi

text: Shabana Azmi on ollut naimisissa runoilija ja käsikirjoittaja Javed Akhtarin kanssa vuodesta 1984. Hän on Akhtarin toinen vaimo ja äitipuoli tämän kahdelle lapselle, Zoya Akhtarille ja Farhan Akhtarille. Azmi on muslimi.


title: Volgansuomalaiset kansat

text: Volgansuomalaiset ovat Venäjän vähemmistöihin kuuluvia Volga-joen alueella eläviä kansoja. Nykyisistä kansoista volgansuomalaisiin lasketaan marilaiset ja mordvalaiset. Volgansuomalaisia olivat myös kansat jotka sulautuivat venäläisiin, merjalaiset, muromalaiset ja meštšeralaiset.


title: Framed

text: Framed on Skotlannin Glasgowsta lähtöisin olevan ja Suomessakin vierailleen The Sensational Alex Harvey Bandin vuonna 1972 ilmestynyt esikoisalbumi. Tuottaja on levyetiketin mukaan Alex Harvey ja levykannen tekstin mukaan The Alex Harvey Band. Levy-yhtiö on Vertigo Records.


title: Framed

text: Kahta lainakappaletta lukuun ottamatta kappaleet on tehnyt Alex Harvey. Nimikappale "Framed" on levytetty jo Alex Harvey & His Soul Bandin albumille "Live" (Brunswick 2911 510), joka on 1960-luvun alkuvuosilta. Se oli Sensational Alex Harvey Bandin konsertin päätöskappale vielä muun muassa Knebworthin festivaaleilla vuonna 1974, ja sen aikana teatraaliseen esiintymiseen pyrkinyt Harvey pukeutui "Framed"-pummiksi ja "veti nahkatakin yllensä ja iski kaljaa tukkaan."


title: Framed

text: Toinen lainakappale on Willie Dixonin "I Just Want to Make Love to You", jonka on sittemmin levyttänyt muun muassa Foghat vuoden 2000 albumilleen Return of the Boogie Men.


title: Framed

text: "Framed"-albumi on äänitetty Morgan-studioilla ja äänittäjänä on toiminut Mike Bobak.


title: Framed

text: Levykannen valokuvat on ottanut Jim Wilson ja kannen on suunnitellut Bloomsbury Group. LP-levyssä on avautuvat kannet ja sisäkannessa on suurempi kuva vankilasta, jonka ikkunassa Alex Harvey näkyy.


title: Framed

text: Yleistuotannosta on vastannut Mountain Records. Levykannen on tehnyt Saksassa Druckhaus Maack KG, 5880 Lüdenscheid.


title: Framed

text: Kiitoksissa on mainittu Dave Batchelor ja roudarit Rab ja John.


title: Framed

text: A-puoli


title: Framed

text: B-puoli


title: Framed

text: Kappaleet "Hammer Song" ja "Midnight Moses" ovat vuodelta 1969. Julkaisijoista on mainittu 1.2: Chrysalis Music Ltd., 1.3: Loner Music Ltd. 2.2: Jewel Music Pub. Co. Ltd., 2.3: April Music Ltd.


title: Kidō senshi Gundam Seed Destiny

text: Kidō senshi Gundam Seed Destiny (, myös Mobile Suit Gundam Seed Destiny) on japanilainen 50-osainen Gundam-televisiosarja. Se on suoraa jatkoa "Kidō senshi Gundam Seed" -sarjalle. Se näytettiin Japanissa 9. lokakuuta 2004 – 1. lokakuuta 2005 (tietyillä Japanin alueilla 16. lokakuuta 2004 – 8. lokakuuta 2005) TBS-ketjun kanavilla MBS pääkanavana.


title: Kidō senshi Gundam Seed Destiny

text: Sarjan tapahtumat alkavat 2 vuotta "Kidō senshi Gundam Seedin" päättäneen toisen Jachin Duen taistelun jälkeen. "Seed Destiny" oli ensimmäinen toiselle Gundam-sarjalle suoraa jatkoa oleva televisiosarja, joka ei sijoittunut Avaruusvuosisata-jatkumoon. Aiemmista jatkosarjoista poiketen "Seedin" ja "Seed Destinyn" tapahtumien välillä ei ole pitkää aikaa, ja lähes kaikki "Seedin" hahmot esiintyvät myös "Seed Destinyssä". "Seed Destiny" oli viimeinen Gundam-televisiosarja, jota ei lähetetty HDTV-kuvanlaadulla.


title: Kidō senshi Gundam Seed Destiny

text: Sarjan päähenkilö vaihtui siviili Kira Yamatosta sotilasnuorukainen Shinn Asukaan, ja "Seedin" näkökulman ollessa Maan armeijan puolella "Seed Destiny" keskittyy Z.A.F.T.in armeijaan. Tapahtumia, joita ei täysin ehditty käsittelemään "Gundam Seedissä", käsitellään tarkemmin "Seed Destinyssä".


title: Kidō senshi Gundam Seed Destiny

text: Joulukuun 2005 lopun ja tammikuun 2006 alun välisenä aikana näytettiin CBC-kanavasta alken eri verkkokanailla myöhäisilloissa ”Kidō senshi Gundam Seed Destiny Final Plus – erabareta mirai” -ohjelmaa, jossa näytettiin sarjan viimeisen osan taistelu uudelleen leikattuna ja myös sen jälkeisiä tapahtumia. Sama jakso löytyy myös viimeiseltä myynti-DVD:ltä ja DVD-boksista nimellä ”Final Plus erabareta mirai”.


title: Kidō senshi Gundam Seed Destiny

text: 15. kesäkuuta Kosmisen aikakauden (C.E.) vuonna 71 Atlantin liittovaltion ja Orbin yhdistyneiden emiirikuntien välisessä Onogorosaaren taistelussa Shinn Asuka menettää koko perheensä ohi menneen ammuksen räjähdyksessä. Shinn puristaa siskonsa Mayun matkapuhelinta kädessään ja järkyttyy voimattomuudestaan tehdä mitään murhenäytelmän estämiseksi.


title: Kidō senshi Gundam Seed Destiny

text: Onogorosaaren tapahtumien jälkeen Maan liittouman ja Z.A.F.T.in välinen suuri sota päättyy toiseen Jachin Duen taisteluun ja sitä seuraavaan Juniuksen sopimuksen solmimiseen. Sodan liekit jäivät kuitenkin kytemään.


title: Kidō senshi Gundam Seed Destiny

text: Sankari Kira, joka sai yli vuoden kestäneen sodan päättymään aselepoon, jättää mobile suitinsa ohjaamisen ja ryhtyy viettämään hiljaiseloa Orbin syrjäseuduilla taistelutoveriensa Murruen ja Waldfeldin, rakastettunsa Lacus Clynen ja orpolasten kanssa. Myöskin aselevon eteen ponnistellut entinen Z.A.F.T.-sotilas Athrun vaihtaa puolestaan nimensä Alexiksi ja ryhtyy Orbin pääministeri Cagallin yksityiseksi ja julkiseksi tukijaksi.


title: Kidō senshi Gundam Seed Destiny

text: Kaksi vuotta aselevon solmimisen jälkeen, 2. lokakuuta C.E. 73, Cagalli ja Athrun markustavat tapaamaan epävirallisesti P.L.A.N.T.in korkeimman hallintoneuvoston puheenjohtaja Gilbert Dullindalia L4 Armory 1 -siirtokuntaan, jossa tapahtuu uuden Minerva-aluksen käyttöönottojuhla. Pahaksi onneksi juuri samaan aikaan tuntematon taho kaappaa Z.A.F.T.in armeijan kehittämät uudet mobile suitit Chaoksen, Gaian ja Abyssin, mikä syöksee tapahtumapaikan kaaokseen. Minerva laukaisee niin ikään vastavalmistuneen Impulsen ratkaisemaan tilanteen. Impulsen ohjaaja on P.L.A.N.T.iin muuttanut ja Z.A.F.T.in armeijaan liittynyt Shinn.


title: Kidō senshi Gundam Seed Destiny

text: Minerva lähtee saman tien ajamaan takaa mobile suitit varastanutta arvoituksellista ryhmittymää Athrun ja Cagalli kyydissään. Samalla raportoidaan kuitenkin, että Junius 7:n siirtokunnan raunioit, joiden piti olla stabiililla kiertoradalla, ovat alkaneet pudota kohti Maata. Tapauksen takana ovat geenimanipuloimattomia luonnollisia inhoavat sotilaskarkurit. Maailmasta löytyy yhä muitakin tahoja, jotka kulissien takana pyrkivät kääntämään kaoottiset tapahtumat edukseen ja sytyttämään sodan liekit uudelleen. Sarjan protagonistina toimii uusi hahmo Shinn Asuka, eikä edeltävän Gundam Seed -sarjan Kira Yamato. Huolimatta Shinnin protagonististatuksesta tarinan alkuvaiheissa sen keskiössä on ennemminkin Athrun. Alun jälkeen sarja keskittyy enemmän Shinniin, mutta sarjan loppupuolella suurin osa kohtauksista käsittelee Kiraa ja Athrunia, ja Shinn on päähahmonakin varsin vähän valokeilassa.


title: Kidō senshi Gundam Seed Destiny

text: Sarjan edetessä sarjan tuottajatkin alkoivat käsitellä Kiraa yhä enemmän päähenkilönä. Sarjan ensimmäisen puolivuotiskauden aikana sarjan alkuanimaation logoruudun taustalla oli ollut Shinnin Impulse Gundam, mutta loppupuolella sen tilalle tuli Kiran Strike Freedom. Sarjan alkupuolella Kiran ääninäyttelijä oli listattu Cagalliakin myöhemmin, mutta kahdessa viimeisessä jaksossa Kira listattiin ensimmäisenä ja Shinn vasta kolmantena. Sarjan mainostaukoruudussakin olivat koko ajan Kira, Lacus ja Haro.


title: Kidō senshi Gundam Seed Destiny

text: Gundamille epätyypillisesti sarja päättyy päähenkilön (tai ainakin sellaiseksi määritellyn Shinnin) tappioon.


title: Kidō senshi Gundam Seed Destiny

text: Yōsuke Kabashima, yksi sarjan mecha-ohjaajista, painotti blogissaan Shinnin olevan päähenkilö, mutta sarjan skenaariovastaava Keiji Shimomura kysyi Newtype-lehden kolumnissaan, eikö Kira sittenkin olisi ollut sopivampi päähenkilö.


title: Kidō senshi Gundam Seed Destiny

text: Sarjan ohjaaja Mitsuo Fukuda totesi sarjan alkuvaiheessa antamassaan haastattelussa, että Gundam Seed Destiny kertoo, miksi sotia tapahtuu. Sarjan loputtua Fukuda kuitenkin pyörsi puheensa toisessa haastattelussa sanomalla, että ”Destinyn teema ei ole sota. Asiasta voi erehtyä, mutta tarkoitukseni ei ollut kuvata sotaa.”


title: Kidō senshi Gundam Seed Destiny

text: 8. toukokuuta 2011 Loft House Onessa pidetyssä ”Tokoton SD Gundam!! in Loft House One” -tapahtumassa sarjan tuottaja Hiroyuki Satō sanoi sarjan 50. osassa käytetyn eniten animaatiokalvoja koko sarjassa, 4800 kappaletta.


title: Kidō senshi Gundam Seed Destiny

text: Sarjan loppu keskittyy Destiny-suunnitelmaa ajavan Dullindalin ja sitä vastustavan Kiran kamppailuun, mutta itse sarjassa ei käsitellä Destiny-suunnitelman konkreettisia yksityiskohtia, minkä vuoksi kummankin puolen ideologiset perusteet jäävät osin epäselviksi.


title: Kidō senshi Gundam Seed Destiny

text: Fukuda puolustautui myöhemmässä haastattelussa sanomalla, että hänen oli tarkoitus selvittää asia vain hahmojen tunteiden ja toimien kautta, mutta että hän ei onnistunut välittämään tätä kunnolla henkilöstölle ja ääninäyttelijöille, minkä vuoksi katsojienkin oli lopulta luultavasti vaikea ymmärtää lopputulosta. Fukuda myös halusi, että katsojat ”unohtaisivat tv-sarjan”, kun tuolloin suunniteltu elokuva julkaistaisiin.


title: Kidō senshi Gundam Seed Destiny

text: Edeltävän Gundam Seedin tavoin Seed Destinyn tarina julkaistiin myös muissa muodoissa, kuten sarjakuvina ja romaaneina.


title: Kidō senshi Gundam Seed Destiny

text: Sarjan ensimmäisen osan katsojaprosentti (8,2 %) oli korkeampi kuin Gundam Seedin (8,0 %), ja joinakin viikkoina se oli ensimmäisenä nauhoitusrankingissa. Sarjan DVD:tkin myivät hyvin: kaikki levyt olivat Oricon-listalla kuuden parhaan joukossa, ja yhdessä Gundam Seedin kanssa ne myivät yli 2 miljoonaa kappaletta. Seed Destinyn myynti yksinää kuitenkin jäi noin puoleen Seedistä Special Edition -julkaisut mukaan lukien.


title: Kidō senshi Gundam Seed Destiny

text: Sarjan teema- ja taustalauluja sisältäneet CD:tkin ylsivät kaikki top-10:een Oriconin uusien julkaisujen listalla. Yhteensä julkaisut saavuttivat 4 ykkös- ja kolme kakkossijaa.


title: Kidō senshi Gundam Seed Destiny

text: Katsumi Kawaguchin mukaan Bandain harrastejaosto piti sarjan alkupuoliskon myyntiä heikkona, mutta oli tyytyväinen sen myöhempään nousuun.


title: Kidō senshi Gundam Seed Destiny

text: Gundam Seed Destiny voitti Animage-lehden kesäkuun 2006 numeron 28. Anime Grand Prix’n kaikki kuusi kategoriaa. Kategoriat olivat seuraavat:Sarjan mainostamisekis järjestettiin kaksi Zaku Warrior - mobile suitiin keskittyvää kampanjaa. Niiden osallistumisaika oli 10.3.–31.5.2005.Sarjasta tehtiin kokoelmaelokuvia edeltävän Gundam Seedin tapaan. Koko sarjan tarina kerrottiin neljässä osassa Athrunin näkökulmaan keskittyen. Hahmosuunnittelija Hisashi Hirai toimi animaatio-ohjaajana, ja elokuvien ääniraita ja osa kohtauksista uudistettiin. DVD:llä elokuvat julkaistiin kolmen kuukauden välein, ja Gundam Seedistä poiketen ne kaikki näytettiin myös televisiossa.


title: Kidō senshi Gundam Seed Destiny

text:
23. lokakuuta 2004 kesken sarjan 3. jakson tapahtui Chūetsun maanjäristys, minkä takia Gundam Seed Destiny keskeytettiin kello 18.13 vuoksi. Tapaus poiki yli 30 tuhatta valitusta ja tiedustelua. Lopputuloksena Mainichi hōsō näytti jakson uusintana seuraavalla viikolla (Flet’s Square -laajakaistapalvelu ei alkanut tarjota jaksoa vielä kyseisellä viikolla, vaikka sen toimintaperiaatteeseen kuuluikin, että sarjat olivat katsottavissa samalla viikolla, kuin ne näytettiin televisiossa). Normaalisti sarjaa myöhässä näyttävät kanavat pitivät seuraavalla viikolla taukoa. Mm. Animedia-lehti kritisoi valittajia sanoen, että paljon kuolonuhreja vaatineen luonnonkatastrofin välittömän uutisoinnin pitäisi olla ilmiselvä toimintatapa. Kadotetun ajan takaisin saamiseksi vuoden 2004 lopussa näytettiin sarjan osat 11 ja 12 yhdessä tunnin mittaisena spesiaalina.
Super robot taisen -sarja


title: Ras Muhammadin kansallispuisto

text: Ras Muhammadin kansallispuisto on kansallispuisto Siinain niemimaan eteläkärjessä Egyptissä. Siihen kuuluu rannikkoa ja merta sekä Suezinlahden että Akabanlahden puolelta. Maa-alueilla on vuoria, vadeja, hiekkadyynejä ja rantaliejukkoja. Parhaiten puisto kuitenkin tunnetaan merenalaisista nähtävyyksistään. Näihin kuuluu erityinen haidenkatsomispaikka sekä Ankeriaspuutarhaksi kutsuttu alue, jossa on paljon "Heteroconger"-suvun kaloja. Mangroven joukossa voi nähdä sekä pesiviä että muuttolintuja.


title: Ras Muhammadin kansallispuisto

text: Puisto on yksi Egyptin vanhimmista luonnonsuojelualueista. Se on perustettu vuonna 1983. Siellä on tavattu yli tuhat kalalajia ja kaksisataa korallilajia. Siellä elää myös uhanalaisia kilpikonnia ja jopa harvinaisia nisäkkäitä, kuten dorkasgaselli.


title: Pyhän Katariinan luonnonsuojelualue

text: Pyhän Katariinan luonnonsuojelualue eli St. Katherinen luonnonsuojelualue on suojeltu alue Egyptissä, Etelä-Siinain keskiosassa. Se on perustettu 1996 ja sen pinta-ala on 5 750 neliökilometriä. Puiston alueella on monia Egyptin korkeimmista vuorista, myös kaikkein korkein eli St. Katherine, jonka huippu kohoaa 2 624 metriin. Alueella sijaitsee Pyhän Katariinan luostari, ja sen ydinalue on Unescon maailmanperintökohde.


title: Pyhän Katariinan luonnonsuojelualue

text: Puistossa kasvaa yli tuhat kasvilajia. Niiden joukossa luikkii 46 matelijalajia, joista viittätoista ei tavata muualla Egyptissä. Kalottitasku on puistolle tyypillinen lintulaji. Luonnon monimuotoisuuteen vaikuttaa se, että alue on kolmen maanosan kohtaamispaikka: Punertavan peippolajin "Carpodacus synoicus" levinneisyysalue ulottuu tänne Aasiasta, kun taas juovahyeena on afrikkalainen ja ilves ja susi eurooppalaisia lajeja.


title: Rikas tyttö

text: Rikas tyttö on Valentin Vaalan ohjaama mustavalkoinen elokuva vuodelta 1939. Käsikirjoitus perustuu Kersti Bergrothin salanimellä Verna Kangas kirjoittamaan romaaniin "Rikas tyttö" (1921). Usein uusia kykyjä löytänyt Vaala käytti tässä ensi kerran myös Olavi Virtaa ja Hannes Häyristä.


title: Rikas tyttö

text: Bergroth joutui puolustamaan romaaninsa ja elokuvan aihevalintaa, sillä tuolloin käytiin julkisuudessa keskustelua todellisuuspakoisten aiheiden käytöstä elokuvissa.


title: Rikas tyttö

text: Aikalaisarvioissa elokuvan päätösjuhlissa ikävällä tavalla kuollutta Sirkka Saria muistettiin kiittäen. Kiitosta sai myös Lea Joutseno, jonka ensimmäinen elokuva tämä on. Aamulehdessä kriitikko Erve (Orvo Kärkönen) kiteyttää: "Niin mainiota debyyttiä ei liene meillä vielä valkokankaalla nähty."


title: Rikas tyttö

text: Erään myöhemmän kriitikkon luonnehdinnassa elokuvaa pidetään jähmeänä. Verkkainen ja tunkkainen elokuva löytää kuitenkin joissakin kohtauksissa kriitikon mielestä hohtoa. Ansiona siinä nähdään 1930-luvun Helsingin ajankuvan tallentaminen.


title: Rikas tyttö

text: Kavan Jari Sedergrenin esittelyssä elokuvan luonnehdinnaksi löytyy kuitenkin "tyhjien seurapiirien kuvaus".


title: Dorothea Wierer

text: Dorothea Wierer (s. 3. huhtikuuta 1990) on italialainen ampumahiihtäjä. Ampumahiihdon maailmancupissa hän kilpaili ensimmäisen kerran kaudella 2008–2009. Ampumahiihdon nuorten MM-kilpailuissa Wierer saavutti viisi maailmanmestaruutta. Aikuisten tasolla hän on saanut viisi arvokisamitalia.


title: Dorothea Wierer

text: Vuonna 2008 Ruhpoldingissa järjestetyissä nuorten MM-kilpailuissa Wierer voitti normaalimatkalla kultaa ja oli Italian viestijoukkueessa pronssimitalilla. Seuraavana vuonna Canmoressa hän voitti kultaa takaa-ajossa ja sai viestipronssia. Vuonna 2011 Nové Městossa pidetyissä kilpailuissa Wierer voitti kultaa normaalimatkalla, pikakilpailussa ja takaa-ajossa. Viestissä hänen joukkueensa saavutti hopeaa.


title: Dorothea Wierer

text: Ensimmäisissä aikuisten arvokisoissaan, ampumahiihdon MM-kilpailuissa 2011 hän oli viestissä viides, takaa-ajossa yhdeksäs, yhteislähtökilpailussa 21:s ja pikakilpailussa 28:s. Nové Měston MM-kilpailuissa 2013 hän hiihti avausosuuden pronssia saaneessa Italian viestijoukkueessa. Pikakilpailussa hän oli 21:s. Sotšin olympialaisissa 2014 Wierer oli pikakilpailun kuudes, takaa-ajon 17:s ja yhteislähdön 25:s. Sekaviestistä hän voitti pronssia yhdessä Italian joukkueen kanssa. Kontiolahden MM-kilpailuissa 2015 hän hiihti ankkuriosuuden Italian saadessa pronssia naisten viestissä. Lisäksi hän sijoittui normaalimatkalla neljänneksi, pikakilpailussa 20:nneksi ja takaa-ajossa yhdeksänneksi.


title: Dorothea Wierer

text: Wierer sijoittui Oslon MM-kilpailuissa 2016 pikakilpailussa viidenneksi. Takaa-ajossa hän sijoittui toiseksi. Hopeamitali on Wiererille ensimmäisen henkilökohtainen arvokisamitali. Normaalimatkalla hän oli kahdeksas. Hochfilzenin MM-kilpailuissa 2017 hän sijoittui yhteislähdössä kahdeksanneksi, takaa-ajossa kymmenenneksi ja normaalimatkalla 16:nneksi. Pyeongchangin olympialaisissa 2018 hän hiihti toisen osuuden pronssia saaneessa Italian sekaviestijoukkueessa. Yhteislähtökilpailussa hän oli kuudes, normaalimatkalla seitsemäs, takaa-ajossa 15:s, pikakilpailussa 18:s ja naisten viestissä yhdeksäs.


title: Dorothea Wierer

text: Ampumahiihdon maailmancupissa Wierer sijoittui kolmen parhaan joukkoon ensimmäisen kerran Pokljukan takaa-ajokilpailussa kaudella 2013–2014 oltuaan kolmas ja toistamiseen Östersundissa kaudella 2014–2015 ollen samalla matkalla jälleen kolmas. Hän sijoittui toiseksi pikakilpailuissa Pokljukassa joulukuussa 2014 ja Oberhofissa tammikuussa 2015. Maailmancupin kokonaiskilpailussa hän oli seitsemäs, pikamatkan cupissa neljäs ja takaa-ajocupissa viides kaudella 2014–2015. Ensimmäisen maailmancupvoittonsa hän saavutti Östersundin normaalimatkalla kaudella 2015–2016. Takaa-ajokilpailussa hän oli samana viikonloppuna toinen. Ruhpoldingissa hän sijoittui takaa-ajossa kolmanneksi ja voitti normaalimatkan. Antholzissa hän oli pikakilpailussa toinen ja takaa-ajossa kolmas. Canmoressa Wierer oli pikakilpailun kolmas ja voitti yhteislähtökilpailun. Hanty-Mansijskissa hän sijoittui takaa-ajossa kolmanneksi. Hän voitti kauden 2015–2016 normaalimatkan lajicupin sekä sijoittui maailmancupin kokonaiskilpailussa kolmanneksi. Lisäksi hän oli toinen takaa-ajocupissa ja kolmas pikamatkan cupissa.


title: Dorothea Wierer

text: Wierer sijoittui kaudella 2016–2017 kolmanneksi Östersundin takaa-ajokilpailussa. Nové Měston takaa-ajossa hän oli toinen ja yhteislähtökilpailussa kolmas. Hän sijoittui viidenneksi sekä maailmancupin kokonaiskilpailussa että takaa-ajon ja yhteislähdön cupeissa. Kaudella 2017–2018 hän oli kolmas Hochfilzenin pikakilpailussa, toinen Oberhofin takaa-ajossa ja voitti Ruhpoldingin normaalimatkan. Anterselvan takaa-ajokilpailussa hän oli toinen. Hän sijoittui maailmancupin kokonaiskilpailussa viidenneksija takaa-ajocupissa neljänneksi. Kaudella 2018–2019 hän sijoittui toiseksi Pokljukan pikakilpailussa ja takaa-ajossa. Hochfilzenissä hän voitti pikakilpailun ja oli kolmas takaa-ajossa. Nové Měston takaa-ajossa hän oli toinen. Hän voitti Antholzin takaa-ajokilpailun.


title: Dorothea Wierer

text: Wierer saavutti Ridnaun-Val Ridannan EM-kilpailuissa 2011 nuorten takaa-ajokilpailussa kultaa ja pikakilpailussa hopeaa sekä naisten viestissä hopeaa. Hän voitti rulla-ampumahiihdon pikakilpailun maailmanmestaruuden Forni Avoltrissa 2013.


title: Vain sinulle

text: Vain sinulle on Hannu Lemisen ohjaama mustavalkoinen elokuva vuodelta 1945. Romanttisessa melodraamassa nuori maalaistyttö Elina Takala (Helena Kara) joutuu kierojen juonittelevien kaupunkilaisherrojen pauloihin. Metsänhoitaja Lauri Kulovaara on Tapio Rautavaaran esikoisrooli.


title: Vain sinulle

text:
Tarina on versio "Juurakon Huldasta", kaupunkiin saapuvasta eteenpäinpyrkivästä maalaistytöstä.
Sen voi nähdä myös uudelleentulkintana Lemisen ohjauksesta "Valkoiset ruusut" (1943). Kriitikot huomasivat elokuvan yhteydet "Juurakon Huldaan", mutta totesivat sen jäävän kuitenkin toiseksi sen rinnalla. Näyttelijöistä Helena Kara ja Tapio Rautavaara huomattiin kiittäen. Lemisen olisi suotu jättävän käsikirjoituksen teon jollekulle toiselle, mutta hän ”on hyvä ohjaaja”, kuten Raoul af Hällström huomauttiu. Elokuvaa onkin luonnehdittu yhdeksi Lemisen hienoista taidonnäytteistä.


title: Punasaarni

text: Punasaarni ("Fraxinus pennsylvanica") on Pohjois-Amerikan itä- ja keskiosista kotoisin oleva kesävihanta puu, joka kuuluu saarnien sukuun ja öljypuukasvien heimoon. Se on laajimmalle levinnyt saarnilaji Pohjois-Amerikassa ja sopeutunut hyvin ääriolosuhteisiin. Sitä käytetään paljon koriste- ja maisemointikasvina ja esimerkiksi baseballmailojen materiaalina.


title: Punasaarni

text: Punasaarni on nopeakasvuinen puu, joka voi kasvaa levinneisyysalueensa eteläosissa lähes 40 metriä korkeaksi ja rinnankorkeusläpimitaltaan 60–75 senttimetriä paksuksi. Levinneisyysalueensa pohjoisosissa se jää kuitenkin yleensä vain 15–18 metriä korkeaksi ja 45–60 senttimetriä paksuksi. Sillä on roteva ja suora runko, leveä latvus, pystyt haarat sekä laaja ja suhteellisen lähelle maanpintaa levittäytyvä juuristo. Kaarna on punaruskeaa ja vanhemmiten leveäuurteista ja kapeiksi ja limittäisiksi harjanteiksi halkeilevaa.


title: Punasaarni

text: Kuluvan vuoden kasvainranka on tiheään ruskeakarvainen tai kalju. Talvisilmut ovat ruskeat ja kärkisilmu on kartiomainen. Lehtiarpi on puolipyöreä eikä ulotu silmun sivuille. Päätöpariset ja parilehdykkäiset lehdet ovat korvakkeettomia ja sijaitsevat varrella vastakkain. Lehtilapa on 11–30 senttimetriä pitkä, 8–18 senttimetriä leveä ja jakaantunut 5–9 lehdykkään. Lehdykät ovat 8–15 senttimetriä pitkiä, selvästi ruodillisia, soikeita, suippoja tai pitkäsuippuisia ja hammas- tai ehytlaitaisia. Ainakin alimpien lehdyköitten ruoti on kapealti siipipalteinen. Lehtien yläpinta on kiiltävän tummanvihreä, alapinta on vaaleampi; syysväritykseltään ne ovat keltaiset.


title: Punasaarni

text: Punasaarni kukkii myöhäiskeväällä yleensä ennen lehtien puhkeamista, Floridan korkeudella maalis–huhtikuussa ja pohjoisempana huhti–toukokuussa. Se on kaksikotinen kasvi eli sen hede- ja emikukat sijaitsevat eri puuyksilöissä. Pienet, kehälliset kukat muodostavat huiskiloita oksien kärkeen ja lehtihankoihin. Tuulen pölytettyä emikukat niistä kehittyy 3–5 senttimetriä pitkiä, liereähköjä ja siivekkäitä pähkylöitä, jotka muuttuvat kypsyessään vihreästä ruskeaksi. Pähkylät leviävät puun ympäristöön tuulen ja virtaavan veden mukana.


title: Punasaarni

text: Punasaarni on kotoisin Pohjois-Amerikan itäosista ja Suurilta tasangoilta. Sen luontainen levinneisyysalue ulottuu koillisessa Nova Scotiaan ja Cape Bretonin saarelle, luoteessa Albertan kaakkoisosiin, lounaassa Texasin kaakkoisosiin ja kaakossa Georgiaan ja Floridan luoteisosiin. Lisäksi se on karannut istutuksista luontoon Utahissa ja Coloradossa.


title: Punasaarni

text: Punasaari on sopeutunut hyvin erilaisiin kasvuympäristöihin. Se on vaatimaton maaperän suhteen ja sietää kohtalaisesti tulvimista ja varjostusta. Parhaiten se menestyy runsasravinteisessa ja kosteassa maaperässä, joka läpäisee hyvin vettä ja sisältää savea, silttiä ja hiesua. Se kasvaa valta- tai sekapuuna tuoreissa ja kosteissa, keski- ja runsasravinteisissa lehtimetsissä, usein jokivarsilla ja tulvatasangoilla.


title: Punasaarni

text: Punasaarni on taloudellisesti merkittävä puulaji vain levinneisyysalueensa eteläosissa. Sen karkeasyinen puuaines on lujaa, kovaa, painavaa, taipuisaa ja erittäin iskunkestävää. Se ei ole yhtä arvostettua kuin valkosaarni, vaikka ne muistuttavatkin toisiaan niin paljon, että molempia myydään usein valkosaarnen nimikkeellä. Punasaarnen puusta tehdään lähinnä työkalujen kahvoja ja baseballmailoja mutta myös huonekaluja ja sisustuselementtejä. Kauniin muotonsa, sopeutumiskykynsä sekä hyvän tuholais- ja taudinkestävyytensä vuoksi sitä istutetaan paljon katujen varsille koristekasviksi ja käytetään vanhojen avolouhosten maisemoinnissa. Se tarjoaa myös suojaa ja ravintoa monille eläimille, esimerkiksi linnuille, peuroille, biisoneille ja kanadanmajaville.


title: Punasaarni

text: Punasaarni oli tasankointiaaneille pyhä puu ja tärkeä raaka-aineiden lähde, josta tehtiin jousia, nuolia, rumpuja, telttakeppejä, tiipiin kiinnitystappeja ja lihankuivaustelineitä. Omahat ja pawneet uskoivat sen maagisiin voimiin ja säilyttivät seremonialliset ja symboliset esineensä siitä rakennetuissa telineissä. Cheyennet rakensivat siitä majoja, joissa harrastettiin aurinkotanssia.


title: Kardinaali (täsmennyssivu)

text: Kardinaali voi tarkoittaa muun muassa seuraavia:


title: The Best (Santana)

text: The Best on Santanan vuonna 1991 ilmestynyt tuplakokoelma-albumi. Äänitteet ovat vuosilta 1969-1981 eli albumeilta "Santana" (1969), "Abraxas" (1970), "Santana 3" (1971), "Amigos" (1976), "Moonflower" (1977), "Inner Secrets" (1978), "Marathon" (1979) ja "Zebop!" (1981).


title: The Best (Santana)

text: Levy-yhtiö on K-tel. LP-levyn luettelotunnus on SA-7172, kasetin SA-9172 ja CD-levyn SA-8172. Albumi on koottu yhteistyössä yhtiön Sony Music Entertainment (Finland) Oy kanssa. LP-levyjä on tehty Suomessa.


title: The Best (Santana)

text: 1. "Samba Pa Ti" (C. Santana) – 4:46


title: The Best (Santana)

text: 2. "Black Magic Woman" (P. Green – G. Szabo) – 3:17


title: The Best (Santana)

text: 3. "Evil Ways" (S. Henry) – 3:56


title: The Best (Santana)

text: 4. "Soul Sacrifice" (Santana Band) – 6:38


title: The Best (Santana)

text: 1. "Oye Como Va" (T. Puente) – 4:17


title: The Best (Santana)

text: 2. "Waiting" (Santana Band) – 4:04


title: The Best (Santana)

text: 3. "Guajira" (D. Brown – R. Reyes – C. Reyes) – 3:00


title: The Best (Santana)

text: 4. "Jin-Go-Lo-Ba" (M. Olatunji) – 4:21


title: The Best (Santana)

text: 5. "Let the Children Play" (D.C. Santana – L. Patillo) – 2:38


title: The Best (Santana)

text: 1. "The Sensitive Kind" (J.J. Cale) – 3:32


title: The Best (Santana)

text: 2. "Europa (Earth's Cry Heaven's Smile)" (Devadip Carlos Santana – Tom Coster) – 5:04


title: The Best (Santana)

text: 3. "Gitano" (Armando Preaza) – 6:12


title: The Best (Santana)

text: 4. "You Know That I Love You" (C. Solberg – D.C. Santana – A. Ligertwood – A. Pasqua) – 4:26


title: The Best (Santana)

text: 1. "I Love You Much Too Much" (C. Towber – D. Raye – A. Olshanetsky) – 4:42


title: The Best (Santana)

text: 2. "She's Not There" (R. Argent) – 4:08


title: The Best (Santana)

text: 3. "Flor D'Luna (Moonflower)" (T. Coster) – 4:59


title: The Best (Santana)

text: 4. "Well All Right" ( N. Petty – B. Holly – J. Allison – J. Mauldin) – 4:11


title: Kardinaali (vuoden 1963 elokuva)

text: Kardinaali ("The Cardinal") on Otto Premingerin ohjaama yhdysvaltalainen elokuva vuodelta 1963. Elokuva sai kuusi Oscar-ehdokkuutta, mutta jäi ilman palkintoja. Elokuva kertoo Tom Tryonin näyttelemän Stephen Fermoylen tiestä vastavalmistuneesta papista kardinaaliksi.


title: Kapseli

text: Kapseli on tabletin tavoin kokonaisena nieltävä lääkevalmiste, jossa lääkeannos on suojakuoren sisällä. Suojakuori liukenee ruoansulatuskanavassa.


title: Kapseli

text: Kapselissa on liivatekuori päällä. Kapseleita on pehmeitä ja kovia. "Depotkapselissa" on vedenkestävä pinta, sen aineet vapautuvat mahassa ja suolessa hitaasti. "Enterokapseli" imeytyy vasta suolessa, koska sen pinnassa on ainetta, joka estää sen hajoamisen mahassa.


title: 20 Greatest Hits (Ricky Nelson)

text: 20 Greatest Hits on kokoelma-albumi yhdysvaltalaisen, 1950-luvulla levytysuransa aloittaneen laulaja Ricky Nelsonin tuotannosta. Levy on ilmestynyt Yesterdays Gold -levymerkillä vuonna 1987. LP-levyn luettelotunnus on YDG 15710 ja kasetin YDG 45710. Valmistusmaa on Portugali. Jakelusta on vastannut Movieplay Portuguesa. Levykannen on suunnitellut Hollannin Baarnissa toiminut Studio Wondergem GVN.


title: 20 Greatest Hits (Ricky Nelson)

text: Kappaleiden yhteydessä on 1950-luvun osalta niiden listasijoitus sekä kuukausi ja vuosi, jolloin kappale on noussut Top 10 -listalle. Näistä samalla singlellä ovat ilmestyneet kappaleparit "Stood Up" / "Waitin' in School" sekä "Believe What You Say" / "My Bucket's Got a Hole in It".


title: Jääpallon SM-kilpailu 1927

text: Jääpallon SM-kilpailuun vuonna 1927 lähti suurimpana ennakkosuosikkina Viipurin Sudet. Haastajina sille olivat lähinnä helsinkiläiset HJK, HIFK ja Kiffen. Kilpailu pelattiin cup-muotoisena ja ottelukaavion mukaan ei kaksi saman kaupungin seuraa voinut kohdata loppuottelussa. Loppuotteluun tiensä onnistui tasaisten otteluiden jälkeen tiensä selvittämään HJK, kun taas Sudet selvisi finaalin pelattuaan huomattavasti itseään heikompia joukkueita vastaan. Myös loppuottelussa Viipurin Salakkalahdella Sudet oli selvästi parempi ja joukkue voitti kaikkiaan kymmenennen Suomen jääpallomestaruutensa.


title: Jääpallon SM-kilpailu 1927

text:
13.maaliskuuta 1927 Viipuri
Susien mestarijoukkue: Heikki Anttonen, Yrjö Leppänen, Heikki Lund, Tuovi Koskinen, Mauno Sirén, Armas Ahnger, Arvo Närvänen, Lauri Mäkinen, Jussi Pelli, Eero Sorvali, Niilo Jantunen, Kaarlo Ahlgren.


title: Hugh McElroy

text: Hugh Walter McElroy (28. lokakuuta 1874 – 15. huhtikuuta 1912) oli RMS Titanicin johtava pursimies. Hän oli työskennellyt White Star Linen palveluksessa 13 vuoden ajan mm. RMS Britannicin ja RMS Olympicin pursimiehenä ennen kuin hänet palkattiin Titanicille. McElroylla oli tapana illastaa ja keskustella matkustajien kanssa ruokasalissa. Onnettumuuspäivänä McElroy oli ruokaillut 1. luokan ravintolassa matkustajien kanssa ja vetäytynyt töiden jälkeen hyttiinsä ennen törmäystä. Laivan törmättyä jäävuoreen McElroy avusti matkustajien lastaamisessa veneisiin ja ampui ilmaan varoituslaukauksia estääkseen miehiä hyppäämästä veneisiin. McElroylla oli mahdollisuus nousta pelastusveneeseen 9, mutta hän kieltäytyi. Hänet nähtiin viimeisen kerran venekannella kuntosalin liepeillä juttelemassa postimies William Logan Gwinnin kanssa ennen kuin vesi alkoi tulvia venekannelle. McElroy ei selviytynyt ja hän hukkui laivan mukana tai paleltui kuoliaaksi. Myöhemmin CS Mackay-Bennett löysi hänen ruumiinsa merestä ja tunnisti hänet. Hänen ruumiinsa haudattiin mereen.


title: Noengrothai Chaipetch

text: Noengrothai Chaipetch (s. 1. joulukuuta 1982) on thaimaalainen yleisurheilija, joka kilpailee korkeushypyssä.


title: Noengrothai Chaipetch

text: Noengrothai voitti vuonna 2001 pronssimitalin alle 20-vuotiaiden Aasian-mestaruuskilpailuista ja voitti kahta vuotta myöhemmin saman mitalin aikuisten Aasian-mestaruuskisoista. Hän osallistui olympialaisiin ensimmäistä kertaa Ateenassa 2004, jolloin hän oli karsinnan 21. tuloksellaan 189 senttimetriä. Noengrothai sijoittui kahdeksanneksi Aasian kisoissa 2006, muttei päässyt finaaliin saakka Pekingin olympialaisissa 2008.


title: Noengrothai Chaipetch

text: Noengrothai hyppäsi ennätyksensä 194 Vientianessa 2009 Kaakkois-Aasian kisojen yhteydessä. Kyseessä on samalla myös Thaimaan ennätys.


title: Popocatépetl

text: Popocatépetl on aktiivinen tulivuori Meksikossa. 5 426-metrinen vuori on Pico de Orizaban (5 636 m) jälkeen Meksikon toiseksi korkein vuori. Popocatépetl sijaitsee maan pääkaupungista Méxicosta 70 kilometriä kaakkoon.


title: Popocatépetl

text: Popocatépetl on aktiivinen tulivuori. Se purkautui joulukuussa 2000, jolloin evkuoitiin yli 40 000 ihmistä purkauksen tieltä. Keväällä 2016 vuori on jälleen osoittanut aktivoitumisen merkkejä.


title: Popocatépetl

text: Popocatépetlin rinteillä sijaitsevat luostarit kuuluvat Unescon maailmanperintöluetteloon.


title: Popocatépetl

text: Diego de Ordás valloitti kahden sotilaan kanssa vuoren ensimmäisenä vuonna 1519.


title: Venäjän tiede- ja kulttuurikeskus

text: Venäjän tiede- ja kulttuurikeskus (VTKK) on Helsingissä sijaitseva IVY-maiden ja niiden ulkomailla asuvien kansalaisten asioita sekä kansainvälistä humanitääristä yhteistyötä hoitavan Venäjän federaalisen viraston edustusto.


title: Venäjän tiede- ja kulttuurikeskus

text: Keskus on perustettu 1977, ja se sijaitsee osoitteessa Nordenskiöldinkatu 1. Talo rakennettiin alkuaan vuonna 1957 Helsingin suomalaisen yksityislyseon koulurakennukseksi. Koulu muutti vuonna 1974 Espoon Kivenlahteen.


title: Venäjän tiede- ja kulttuurikeskus

text: Rakennuksen julkisivussa paljastettiin huhtikuussa 2011 suojaverhon alta vuosikausia peitettynä ollut 40 neliön laajuinen mosaiikkireliefi, joka esittää Neuvostoliiton sirppi ja vasara -tunnusta.


title: Black Eye

text: Black Eye voi tarkoittaa:


title: Tambu

text: Tambu voi tarkoittaa ainakin seuraavia:


title: Gil da Cruz Trinidade

text: Gil da Cruz Trinidade (s. 1. maaliskuuta 1982) on itätimorilainen yleisurheilija, joka kilpailee kestävyysjuoksussa.


title: Gil da Cruz Trinidade

text: Cruz osallistui Ateenan olympialaisiin 2004 22 vuoden ja 182 päivän ikäisenä ja on maansa historian nuorin olympiaurheilija. Hän kilpaili kisoissa maratonilla, mutta joutui keskeyttämään eikä saanut sijoitusta.


title: Gil da Cruz Trinidade

text: Cruzin ennätys maratonilla on 2.49.00.


title: Uruguayjoki

text: Uruguayjoki (, ) on joki Etelä-Amerikassa. Joki virtaa pohjoisesta etelään alkaen Brasiliasta ja jatkuen sieltä Argentiinan ja Uruguayn rajaa pitkin Río de la Platan estuaariin, missä se yhdistyy Paranájokeen. Joki on 1 593 kilometriä pitkä.


title: National Invitation Tournament

text: National Invitation Tournament (NIT) on NCAA:n järjestämä yliopistojen koripallosarja. Sarjaan osallistuvat NCAA koripallon I-divisioonan joukkueet, jotka eivät saa kutsua NCAA:n lopputurnaukseen.


title: National Invitation Tournament

text: NCAA osti sarjan vuonna 2005. NIT:ssä oli suurimmillaan mukana 64 joukkuetta, mutta vuodesta 2006 lähtien sarjassa on ollut 32 joukkuetta.


title: Ars Auttoinen

text: Ars Auttoinen on 2009 kesällä näyttelytoimintansa aloittanut kuvataidetta ja muotoilua esittävä yksityinen keskus. Ars Auttoinen sijaitsee Päijät-Hämeessä Padasjoella Auttoisten kylässä. Ars Auttoisten näyttelyissä on esillä suomalaista kuvataidetta ja muotoilua.


title: Ars Auttoinen

text: Ars Auttoisen perustajat Teemu Salonen ja Kati Joki saivat kesän 2009 näyttelystä vuonna 2010 Etelä-Suomen Sanomien Aukusti-kulttuuripalkinnon.


title: Jääpallon SM-sarja 1932

text: Jääpallon Suomen-mestaruus 1932 ratkaistiin yksinkertaisessa sarjassa. Viipurin Sudet voitti mestaruuden äärimmäisen tasaisessa kamppailussa, sarjan päättyessä kolme joukkuetta oli kärjessä tasapisteissä. Sääntöjen mukaan maalieroltaan kaksi parasta joukkuetta pelasivat uusintaottelun mestaruudesta. Uusintaottelussa Sudet voitti Kiffenin 4-1.


title: Jääpallon SM-sarja 1932

text: TPS putosi sarjasta. Tilalle nousi Jukolan Pojat.


title: Jääpallon SM-sarja 1932

text: Uusintaottelu mestaruudesta


title: Jääpallon SM-sarja 1932

text: 6.maaliskuuta 1932 Helsinki


title: Jääpallon SM-sarja 1932

text: Viipurin Sudet voitti mestaruuden.


title: Jääpallon SM-sarja 1932

text: Aleksander Wegelius, Arvo Närvänen, Yrjö Leppänen, Toivo Hahl, Tuovi Koskinen, Kalle Hahl, Aarne Hahl, Eero Sorvali, Väinö Nyyssönen, Mauno Siren, Niilo Jantunen. Heikki Loikkanen, Paavo Rupponen, Tapio Hahl


title: Jääpallon SM-sarja 1932

text: B-sarjaan osallistui 15 joukkuetta. Sarja pelattiin cup-kilpailuna. Loppuotteluun selvisivät Savonlinnan Pallokerho ja Jukolan Pojat Helsingistä. Savonlinnassa pelatun ottelun voitti Jukolan Pojat, ja joukkue nousi seuraavaksi kaudeksi A-sarjaan josta TPS putosi.


title: Jääpallon SM-sarja 1932

text:
Loppuottelu
Savonlinnan Pallokerho - Jukolan Pojat 2-3 (jatkoajalla)


title: Jääpallon SM-sarja 1932

text: Väinö Wuokko mv., Eino Manni, Eino Poutiainen, Väinö Manni, Aarne Valtonen, Veikko Ruuttu, Armas Holopainen, Esko Nykänen, Eino Wuokko, Armas Pääkkönen, Einari Puukko.


title: My Eyes Adored You

text: My Eyes Adored You on The Four Seasons -yhtyeestä tutun laulaja Frankie Vallin soolosingle vuodelta 1974. Sen on tuottanut Bob Crewe ja levy-yhtiö on Private Stock Records. Crewe on osallistunut myös kappaleiden tekoon. Vinyylilevyjä on tehty Isossa-Britanniassa.


title: My Eyes Adored You

text: New Musical Express -lehdessä olleen KPM Groupin ilmoituksen mukaan single on ollut Britanniassa listasijalla #5. KPM Group on toiminut osoitteessa 21 Denmark St., W.C.2.


title: My Eyes Adored You

text: MUSA-lehden arvostelussa single kuitattiin pelkästään kommentilla: "My ears don't adore you, Frankie Valli!!!".Julkaisijat ovat Jobete (London) / KPM ja kääntöpuolen osalta Ardmore & Beechwood – KPM / Warner Bros Music.


title: Montes Apenninus

text: Montes Apenninus on karu vuorijono Kuun Maahan näkyvän puoliskon pohjoisosissa. Johannes Hevelius nimesi vuoriston Italian Apenniinien mukaan. Vuorijono kohoaa korkeimmillaan yli 5 000 metriin. Vuoriston keskellä on Belan kraatteri, joka sijaitsee Mons Bradleyn ja Mons Hadleyn välimaastossa.


title: Get Your Heart On!

text: Get Your Heart On! on Simple Planin neljäs studioalbumi, joka julkaistiin kesäkuussa 2011. Albumilla esiintyy yhtyeen lisäksi myös monia vierailevia laulajia. Kappaleella "Jet Lag" vierailee Natasha Bedingfield, "Can't Keep My Hands Off You" -kappaleella Rivers Cuomo, "Freaking Me Out" -kappaleella Alex Gaskarth ja "Summer Paradise" -kappaleella K'naan.


title: Get Your Heart On!

text: Ensimmäisenä singlenä albumilta julkaistiin maaliskuussa 2011 "Can't Keep My Hands Off You". Toisena singlenä julkaistiin kappale "Jet Lag" sekä englannin- että ranskankielisenä versiona. Englanninkielisessä versiossa laulaa Natasha Bedingfield ja ranskankielisessä Marie-Mai.


title: Oz – ihmeiden maailma

text: Oz – ihmeiden maailma () on vuonna 1985 ensi-iltansa saanut elokuva, joka on epävirallinen jatko-osa Victor Flemingin vuonna 1939 ohjamaan "Ihmemaa Oz" -elokuvaan. Elokuvan tuotti Walt Disney Pictures.


title: Kip Kay

text: Kip Kedersha (s. 12. joulukuuta 1957 Short Hills, New Jersey, Yhdysvallat) on yhdysvaltalainen tee-se-itse-videoiden tekijä. Vuonna 2008 hänestä tuli MetaCafen jäsen ja hän ansaitsi yli 120 000 dollaria opetusvideoillaan. Kip Kay kuvaa tee-se-itse-videoita siitä, miten ihmiset voivat käyttää uudelleen tavallisia joka kodin tavaroita, kuten taskulamppuja tai aurinkolaseja. Tammikuussa 2011 hänen YouTube-videonsa ylittivät kolmen miljoonan katsojan rajan.


title: Juhani Ruohonen

text: Juhani Ruohonen (s. 24. lokakuuta 1947 Tampere) on suomalainen jääkiekkoilija. Hän pelasi SM-sarjassa ja SM-liigassa vuosina 1965–1980 ja voitti yhden Suomen-mestaruuden.


title: Juhani Ruohonen

text: Ruohonen edusti koko pääsarjauransa ajan Tampereen Koo-Vee:ta. Hän pelasi SM-sarjassa ja SM-liigan runkosarjassa yhteensä 393 ottelua, joissa hänen tehopisteensä olivat 35 + 35 = 70 ja jäähymääränsä 142 minuuttia. SM-liigan pudotuspeleissä hän pelasi viisi ottelua ja kokosi niissä tehopisteet 1 + 2 = 3 sekä jäähyminuutteja 16. Hän voitti Suomen-mestaruuden vuonna 1968 sekä saavutti lisäksi SM-pronssin vuonna 1977. Toimi myös Ilveksen liigajoukkueen toisena valmentajana 1982-86. Voitti 1983 Ilveksessä pronssia ja 1985 kultaa. Valmensi myös Ilveksen B-junioreita 1989-1992. Vuonna 1990 joukkue voitti kultaa.


title: Metafyysisiä esseitä

text: Metafyysisiä esseitä on S. Albert Kivisen vuonna 1999 ilmestynyt kirjoituskokoelma. Artikkelit käsittelevät metafysiikkaa kuten Kivisen ontologista kantaa, onttista kommunismia.


title: Jääpallon SM-sarja 1931

text: Jääpallon Suomenmestaruus 1931 ratkaistiin ensimmäisen kerran sarjamuotoisella kilpailulla. Kilpailuun kelpuutettiin suoraan Suomen sen hetken parhaat seurat Sudet, ViPS, HJK, KIF ja HIFK. Kuudennesta paikasta käytiin karsinta HPS:n TPS:n ja ÅIFK:n kesken. Ratkaisevassa ottelussa HPS voitti ÅIFK:n 2-0.